PPZ-MAIWP salur lebih RM100,000 kepada bakal pendidik

KUALA LUMPUR, 29 Ogos -Pusat Pungutan Zakat Majlis Agama Islam Wilayah Persekutuan (PPZ-MAIWP) menyalurkan lebih RM 100,000 kepada bakal pendidik dari golongan asnaf yang menuntut di Institut Pendidikan Guru Kampus Antarabangsa Kuala Lumpur (IPGKBAKL). Menurut Pengerusinya, Tan Sri Dr. Abdul Aziz Abdul Rahman, sumbangan menerusi Program Jihad Pendidikan PPZ-MAIWP bertujuan bagi menjaga kebajikan pelajar asnaf dan meringankan beban keluarga agar dapat menimba ilmu sebaiknya.  "Institut ini merupakan institut Pengajian Tinggi yang kelima. Sebelum ini kita telah laksanakan Program Jihad Pendidikan bersama dengan Universiti Malaya, Universiti Teknologi Malaysia, dan Universiti Islam Antarabangsa, dan Insya-Allah dengan Universiti Pertahanan Nasional."Tujuannya adalah untuk memberi tahu pemimpin-pemimpin muda apa ertinya zakat. Matlamat zakat adalah untuk membasmi kemiskinan dan membasmi kebuluran", katanya demikian selepas melancarkan program Jihad Pendidikan di Institut Pendidikan Guru Kampus Antarabangsa Kuala Lumpur di sini. Tambahnya, setakat Ogos tahun ini, hampir RM500,000 telah disalurkan kepada lima institusi pengajian tinggi bagi membantu mahasiswa asnaf. Pada majlis tersebut, selain menyantuni mahasiswa, seramai 45,000 sukarelawan dari kalangan mahasiswa dan NGO telah mendaftar menjadi sahabat zakat sebagai ejen dakwah yang mengajak dan memberi maklumat berhubung kewajipan umat Islam menunaikan zakat.

(Pengerusi PPZ-MAIWP, Tan Sri Dr. Abdul Aziz Abdul Rahman/FOTO RTM)


Bidaan ‘M__M’ sempena Hari Kebangsaan 2023, bermula 31 Ogos- 4 September

PUTRAJAYA, 29 Ogos- Jabatan Pengangkutan Jalan (JPJ) membuka nombor pendaftaran istimewa (NPI) kenderaan siri ‘M__M' sempena sambutan Hari Kebangsaan 2023.Bidaan itu akan bermula 31 Ogos hingga 4 September ini.Menteri Pengangkutan Anthony Loke berkata nombor siri "M__M" tersebut membawa maksud Malaysia Merdeka atau Malaysia MADANI."Harga bidaan dalam sistem JPJeBid adalah ditetapkan seperti berikut: Untuk nombor bernilai utama/ golden number RM 20,000 harga minimum, nombor menarik, RM 3,000 harga minimum, nombor popular, RM 800 harga minimum dan nombor biasa atau running number pula bermula pada harga RM300", katanya dalam sidang media di Putrajaya. Keputusan akan diumumkan pada 5 September. Nombor bidaan yang berjaya perlu didaftarkan pada kenderaan dalam tempoh 12 bulan dari tarikh keputusan bidaan.Untuk info lanjut, boleh layari laman sesawang https://jpjebid.jpj.gov.my/ebid/.


Ekspedisi bermotor Watikah Kemerdekaan London-KL tiba di tanahair

BUKIT KAYU HITAM, 29 Ogos- Enam rakyat Malaysia yang melaksanakan misi Ekspedisi Perpaduan Watikah Kemerdekaan 66: London-Kuala Lumpur 2023 (EPWK66-2023) selamat tiba di di tanah air, hari ini. Kesemua mereka tiba di sempadan Malaysia-Thailand di Bukit Kayu Hitam, Kedah kira-kira pukul 12 tengah hari tadi selepas menempuh perjalanan hampir 22,000 kilometer dari Kota London bermula 20 Jun lalu. Ketibaan para peserta ekspedisi yang menaiki motorsikal berkuasa tinggi disambut 30 ahli Superbikes Association Malaysia (SAM) diketuai Timbalan Presidennya, Datuk Sulaiman Samia'an di pintu sempadan Malaysia-Thailand. Mereka kemudian diiring masuk ke sempadan Malaysia sebelum disambut lebih 200 ahli SAM termasuk dari Thailand, Singapura dan Indonesia yang menunggu di sebuah stesen minyak di Bukit Kayu Hitam. Ketua Ekspedisi, Arep Kulal berkata, ekspedisi itu mengambil masa 66 hari, merentasi 66 bandar di 18 negara bertujuan untuk mengimbas nostalgia tahun 1957, iaitu ketika Bapa Kemerdekaan, Tunku Abdul Rahman Putra Al-Haj membawa watikah pengisytiharan kemerdekaan Malaya dari London.

(Ketua Ekspedisi EPWK66-2023, Arep Kulal/FOTO RTM)

Arep bersyukur kerana ekspedisi tersebut berjaya kembali ke Malaysia walaupun terpaksa menempuh pelbagai cabaran dan rintangan sepanjang perjalanan tersebut.

"Kami menempuhi pelbagai cabaran dan dugaan. Namun Alhamdulillah, cabaran dan dugaan itu tidak mematahkan semangat kami. Paling mencabar adalah ketika kami berada di Trijikistan dan berdepan cuaca panas yang ekstrem ketika berada di China dan Tehran," katanya ketiak ditemui RTM di sini. EPWK66-2023 dijangka tiba di ibu negara pada 31 Ogos ini dan seterusnya menyertai perarakan Hari Kemerdekaan ke-66 tahun ini. Sementara itu, Timbalan Presiden SAM, Datuk Sulaiman Samia'an berkata, sambutan berkenaan merupakan sebahagian daripada aktiviti persatuan tersebut bagi menyemarakkan sambutan bulan kebangsaan kali ini.

(Timbalan Presiden SAM, Datuk Sulaiman Samia'an/FOTO RTM)

"Aktiviti ini bagi menyuntik semangat patrioritik kepada generasi muda kerana erti kemerdekaan. Bukan sekadar hanya mengibarkan Jalur Gemilang.

"Sambutannya jauh daripada itu, iaitu bagaimana pejuang-pejuang kemerdekaan terdahulu, yang berjasa bagi memastikan kita merdeka dan hidup dengan aman, tenteram dan bahagia", jelasnya kepada RTM.Sementara itu, Sulaiman turut memaklumkan 238 ahli SAM turut mengadakan konvoi Kembara Merdeka SAM 66 di beberapa buah negeri sejak 26 Ogos lalu bagi memeriahkan sambutan hari kebangsaan pada tahun ini Konvoi berkenaan memulakan ekspedisi di Pahang dan bergerak ke beberapa negeri sebelum berakhir di Kuala Lumpur pada 31 Ogos ini melibatkan jarak sejauh 1,538 kilometer.


Pergerakan masa kontinjen ditambah baik menjelang sambutan Hari Kebangsaan 2023

PUTRAJAYA, 29 Ogos- Menteri Komunikasi dan Digital, Fahmi Fadzil berpuas hati dengan perjalanan raptai terakhir sambutan Hari Kebangsaan 2023, namun ia perlu ditambah baik dari aspek perjalanan masa sepanjang perarakan.Beliau berkata disiplin masa perlu diutamakan bagi melancarkan lagi sambutan tersebut.

(Menteri Komunikasi dan Digital, Fahmi Fadzil/BERNAMA)

"Mungkin dari segi masa antara kontinjen-kontinjen, mungkin perlu ditambah baik. Tadi kita lihat tidak lari terlalu jauh, mungkin satu hingga dua minit. Tetapi bila melibatkan aset-aset tentera, satu hingga dua minit ini dikira. Dari segi itu, displin masa memang sangat kita teliti. Jadi, itu yang saya maksudkan, mungkin kita usaha untuk pastikan kontinjen-kontinjen diingatkan supaya bergerak mengikut masa", katanya ketika ditemui media semasa raptai penuh sempena sambutan Hari Kebangsaan 2023 di Dataran Putrajaya.Fahmi yang juga Pengerusi Jawatankuasa Induk Sambutan Hari Kebangsaan dan Hari Malaysia 2023, turut terharu dengan kehadiran orang ramai yang menyaksikan raptai tersebut seperti sambutan Hari Kebangsaan yang sebenar.Dijangka lebih 19,000 peserta terlibat dalam acara perbarisan dan perarakan Hari Kebangsaan 2023 dan lebih 100,000 pengunjung akan hadir ke sambutan tersebut.Sambutan ini adalah kali kelima Putrajaya dipilih sebagai lokasi penganjuran selepas kali pertama pada 2003, disusuli tahun 2005, 2018 dan 2019.


Insentif Pascabayar RAHMAH Penjawat Awam tawar rebat RM10 sebulan selama setahun

PUTRAJAYA, 29 Ogos- Insentif Pascabayar RAHMAH Penjawat Awam yang dilancarkan Kementerian Komunikasi dan Digital (KKD) menawarkan rebat RM10 sebulan selama 12 bulan kepada penjawat awam yang melanggan pakej pascabayar bernilai RM60.Menteri Komunikasi dan Digital, Fahmi Fadzil berkata insentif itu boleh dinikmati penjawat awam yang baharu mendaftar untuk pakej pascabayar atau mereka yang sedang melanggan mana-mana pakej itu dan tidak lagi terikat dengan kontrak pelan pascabayar berkenaan.Katanya, insentif untuk penjawat awam itu terpakai kepada mereka yang menggunakan pelan pascabayar dengan syarikat telekomunikasi (telco) yang mengambil bahagian iaitu CelcomDigi, Maxis, U Mobile, Telekom Malaysia (Unifi Mobile) dan YTL Communications (YES)."Bagi penjawat awam yang baharu mendaftar untuk melanggan pakej pascabayar bernilai RM60 dan ke atas dengan mana-mana telco terlibat dan kedua bagi penjawat awam yang sedang melanggan mana-mana pakej pascabayar yang bernilai RM60 dan ke atas dengan mana-mana telco terlibat dan pakej pascabayar tersebut tidak terikat dengan kontrak. "Sekiranya pakej pascabayar sedia ada tersebut masih di dalam tempoh kontrak, perkara tersebut perlu dirujuk khusus dengan telco terlibat terlebih dahulu bagi melihat kelayakan untuk memohon insentif," katanya kepada pemberita di sini.Insentif Pascabayar RAHMAH Penjawat Awam tidak terpakai bagi penjawat awam yang melanggan mana-mana pakej pascabayar secara berkumpulan melalui kementerian, jabatan, agensi, kelab atau persatuan kerana pakej secara berkumpulan itu sudah mempunyai rebat atau diskaun.


350 pegawai sertai  Seminar Perundangan Syariah Peringkat Kebangsaan 2023

IPOH, 29 Ogos- 350 pegawai daripada pelbagai agensi penguatkuasaan dan bidang perundangan seluruh negara menyertai Seminar Perundangan Syariah Peringkat Kebangsaan 2023 di Ipoh.Seminar yang dikelolakan Jabatan Agama Islam Perak (JAIPK) itu, mengangkat tema Kebebasan Hak Asasi Manusia Menurut Perspektif Islam dan Perlembagaan.Pengarah JAIPK, Harith Fadzilah Abdul Halim berkata, perbahasan tema kali ini mampu memberi kesedaran serta kefahaman yang betul berhubung hak yang diperuntukkan kepada semua pihak terlibat dalam menguatkuasakan undang-undang."Prosedur tersebut boleh ditambah baik. Dari segi amalan, undang-undang dan peraturan yang telah ada dalam Islam itu sudah lengkap. "Cuma prosedur-prosedur untuk melengkapkan siasatan yang berkaitan undang-undang yang perlu kita perhalusi. Perlu ditokok tambah. Perlu dibincang daripada sudut undang-undang serta pandangan pakar undang-undang.Seminar berkenaan telah dirasmikan oleh Pengerusi Jawatankuasa Pembangunan Luar Bandar, Perladangan, Pertanian dan Industri Makanan Perak, Datuk Mohd Zolkafly Harun yang mewakili Menteri Besar, Datuk Seri Saarani Mohamad.Perbahasan turut melibatkan panel daripada Jabatan Peguam Negara, Suruhanjaya Hak Asasi Manusia Malaysia (SUHAKAM), Jabatan Mufti Negeri Perak serta Jabatan Kehakiman Syariah Perak.

(Pengarah JAIPK, Harith Fadzilah Abdul Halim/FOTO RTM)


KPDNHEP Selangor lupus pelbagai barang rampasan, RM1.7 juta

SHAH ALAM, 29 Ogos- Kementerian Perdagangan Dalam Negeri dan Hal Ehwal Pengguna (KPDNHEP) Selangor melupuskan pelbagai barangan rampasan termasuk barangan tiruan bernilai RM1.7 juta.Pengarahnya, Mohd Zuhairi Amat Radey berkata, pelupusan barang rampasan berkenaan membabitkan tindakan kes pelbagai kesalahan antaranya membabitkan Akta Cap Dagangan 2019, Akta Kawalan Bekalan 1961 dan Akta Hak Cipta 1987.

(Pengarah KPDNHEP Selangor, Mohd Zuhairi Amat Radey)

"Nilai keseluruhan dalam Ekshibit Perdana ini adalah RM1.7 juta, dimana kes-kes yang menyumbang nilai rampasan tertinggi adalah tindakan kes dibawah Akta Cap Dagangan 2019 berjumlah hampir RM667,000 Akta Kawalan Bekalan 1961 dengan nilai RM605,000 dan Akta Hak Cipta 1987 dengan nilai RM287,000.

"Pelupusan ekshibit yang dijalankan secara teratur dimana kesemua ekshibit diasingkan mengikut jenisnya, ekshibit yang keras dimusnahkan menggunakan dengan jentera berat dan seterusnya disusuli dengan mesin perincih industri untuk memastikan ia hancur dengan lengkap", katanya.Antara barangan yang dilupuskan adalah peralatan komputer, produk kecantikan, aksesori telefon serta alat ganti kenderaan. Secara keseluruhan, pelupusan ekshibit kali ini membabitkan 50 kes bermula dari 2013 hingga 2022.Beliau berkata demikian selepas Majlis Pelupusan Ekshibit Perdana KPDN Selangor di Kompleks Penyimpanan Ekshibit di sini.


Pemasangan Jalur Gemilang harus betul - JAPEN Kelantan

KOTA BHARU, 29 Ogos- Penduduk di Kelantan diingatkan agar sentiasa memastikan pemasangan Jalur Gemilang di premis atau rumah masing-masing mengikut tatacara yang betul.Pengarah Jabatan Penerangan Malaysia (JAPEN) Kelantan, Muhd Nor Aswadi Md Nor berkata Jalur Gemilang merupakan maruah negara dan cara pemasangannya perlu betul.“Dalam program ini (Kempen Semarak Gemilang), kita memberi penjelasan kaedah pemasangan atau tatacara untuk kita berinteraksi dengan Jalur Gemilang ini kerana ia merupakan lambang negara berdaulat."Terdapat kaedah-kaedah tertentu misalnya Jalur Gemilang ini tidak boleh dipasang terbalik."Walaupun kita ghairah nak pasang jalur gemilang tapi pastikan tidak terbalik kemudian Jalur Gemilang itu mesti cukup sifatnya, jalurnya kena ada 14," katanya pada sidang media selepas melancarkan Kempen Semarak Gemilang di Pasar Warisan Pengkalan Datu, di sini.Dalam pada itu, Muhd Nor Aswadi berkata pihaknya turut menerbitkan bahan berkaitan Jalur Gemilang dan orang ramai boleh memuat turun mengenai tatacara pemasangannya. Selain itu, mereka juga boleh  mendapatkan maklumat berkaitan Bulan Kebangsaan dan Hari Malaysia bermula 16 Ogos sehingga 16 September depan.


Peruntukan penyelenggaraan sekolah pastikan suasana pengajaran dan pembelajaran lebih kondusif

SEREMBAN, 29 Ogos - Peruntukan bantuan penyelenggaraan daripada Kementerian Pendidikan (KPM) adalah bagi memastikan bangunan sekolah selamat di samping mewujudkan suasana sekolah yang lebih kondusif bagi proses pengajaran dan pembelajaran.Menurut Timbalan Menteri Pendidikan, Lim Hui Ying, beliau diamanahkan  bagi memantau serta memastikan segala bantuan dan peruntukan yang disalurkan KPM sampai ke akar umbi."Selain daripada peruntukan sekolah bantuan kerajaan yang telah disalurkan dua minggu yang lalu, saya juga ada tambah sedikit sebanyak kepada sekolah sekolah ini untuk memastikan keadaan mereka dapat membuat penyelenggaraan sekolah seperti yang diperlukan demi memastikan sekolah adalah selamat dan selesa untuk warga pendidik", katanya kepada pemberita selepas mengadakan lawatan kerja ke Sekolah Jenis Kebangsaan (Cina) (SJKC) Forest Heights, di sini.Tambahnya, KPM sentiasa komited terhadap isu yang berlaku di sekolah termasuk isu penyelenggaraan infrastruktur sekolah yang secara langsung memberi kesan terhadap keselamatan dan keselesaan murid dan guru.Sebelum ini, KPM telah meluluskan peruntukan sebanyak RM50,000 untuk tujuan penyelenggaraan kepada 74 Sekolah Jenis Kebangsaan Cina (SJKC) berstatus sekolah bantuan kerajaan (SBK) di Pulau Pinang bagi tahun ini.

( Timbalan Menteri Pendidikan, Lim Hui Ying/FOTO RTM)


Pakej 5G RAHMAH tawar pelan data lebih murah - Fahmi

PUTRAJAYA, 29 Ogos- Kementerian Komunikasi dan Digital (KKD) melancarkan Pakej 5G RAHMAH yang menawarkan telefon pintar dan pelan data pada harga jauh lebih murah berbanding harga pasaran semasa.Menterinya, Fahmi Fadzil berkata ia merangkumi telefon pintar 5G dengan potongan harga lebih 75 peratus berbanding harga pasaran berserta pelan pascabayar serendah RM60 sebulan beserta data minimum 60 gigabait (gb)."Pakej 5G RAHMAH terbuka kepada semua warganegara dan ditawarkan bermula 31 Ogos sehingga 31 Disember depan."Lima syarikat telekomunikasi mengambil bahagian termasuk CelcomDigi, Maxis, U Mobile, Telekom Malaysia (Unifi Mobile) dan YTL Communications (YES) menawarkan pakej telefon pintar bersama kontrak langganan pelan pascabayar selama 24 bulan."Pakej 5G RAHMAH menawarkan pilihan telefon pintar 5G kepada pengguna, sama ada jenama Samsung A14 5G atau Honor 90 Lite 5G pada harga RM240, berbanding harga pasaran iaitu masing-masing RM949 dan RM1,099, berserta pelan pascabayar serendah RM60 sebulan untuk data minimum 60gb," katanya kepada pemberita di sini.Tambahnya, 100,000 pelanggan daripada golongan B40 terawal pula layak mendapat subsidi tambahan sebanyak RM120 ke atas harga telefon pintar yang ditawarkan syarikat telekomunikasi.


40 ADUN Pulau Pinang selesai angkat sumpah

GEORGETOWN, 29 Ogos-Ke semua 40 Ahli Dewan Undangan Negeri (ADUN) Pulau Pinang selesai mengangkat sumpah jawatan pagi tadi.Majlis angkat sumpah itu berlangsung di Bangunan Dewan Undangan Negeri Pulau Pinang.Majlis berkenaan diketuai Ketua Menteri, Chow Kon Yeow disusuli Timbalan Ketua Menteri I, Datuk Profesor Mohamad Abdul Hamid dan Timbalan Ketua Menteri II, Jagdeep Singh Deo beserta barisan Exco dan Adun-adun lain.Mesyuarat Pertama, Penggal Pertama, Sidang DUN Ke-15 Pulau Pinang menyaksikan 29 ADUN dari gabungan Pakatan Harapan (PH) dan Barisan Nasional (BN) mengangkat sumpah selepas berjaya membentuk kerajaan negeri pada Pilihan Raya Umum Dewan Undangan Negeri (PRU DUN ke-15) pada 12 Ogos lalu.Sementara itu, Ketua Menteri Chow Kon Yeow berharap ke semua ADUN yang dilantik akan menjadikan Dewan Undangan Negeri sebagai medan untuk terus membangunkan negeri disamping memupuk perpaduan serta mengamalkan politik matang demi rakyat."Jadikan Dewan Undangan Negeri sebagai contoh terbaik medan untuk kita sama-sama memperjuangkan segala kebaikan demi manfaat seluruh rakyat Pulau Pinang negeri yang kita cintai ini."Sayangi Pulau Pinang sayangi Malaysia Tanah Tumpah Negara Kita", katanya ketika ditemui wartawan RTM di sini.Pada 16 Ogos lalu, 10 Ahli Majlis Mesyuarat Kerajaan Negeri Pulau Pinang yang baharu telah mengangkat sumpah di hadapan Tun Ahmad Fuzi di Dewan Sri Pinang.Pada Pilihan Raya Negeri (PRN) Pulau Pinang 12 Ogos lepas, gabungan Pakatan Harapan (PH)-Barisan Nasional (BN) memenangi 29 kerusi manakala Perikatan Nasional mendapat 11 kerusi.

( Ketua Menteri, Chow Kon Yeow/FOTO RTM)


Rai Ambang Merdeka, warga kota disaran guna stesen MRT KLCC

KUALA LUMPUR, 29 Ogos - Bersempena acara sambutan Ambang Merdeka di KLCC, Rapid Rail Sdn Bhd (Rapid Rail) menyeru kepada warga kota yang ingin ke acara tersebut untuk menggunakan laluan rel alternatif bagi keselesaan dan kelancaran perjalanan.Selain stesen-stesen transit aliran ringan LRT KLCC, pengguna juga boleh menggunakan perkhidmatan transit aliran massa (MRT) Laluan Putrajaya untuk ke KLCC menerusi stesen MRT Persiaran KLCC.Ketua Pegawai Eksekutif Rapid Rail, Amir Hamdan berkata Rapid Rail menyeru kepada warga kota untuk menggunakan kemudahan dan fasiliti baharu yang terdapat di stesen MRT Persiaran KLCC.Beliau berkata langkah ini juga dapat membantu untuk mengurangkan kesesakan yang lazimnya berlaku di stesen LRT KLCC sejurus selepas acara tamat.

(Ketua Pegawai Eksekutif Rapid Rail, Amir Hamdan)

“Pengguna diminta menggunakan kad TnG ketika menggunakan perkhidmatan rel dan memastikan baki anda adalah mencukupi,” katanya dalam kenyataan."Kemudahan “park and ride” juga tersedia di stesen-stesen terpilih. Sila gunakan kad TnG yang sama digunakan ketika menaiki LRT/MRT/Monorel bagi mendapatkan kadar rata.Katanya, sempena sambutan Ambang Merdeka 2023, Stesen LRT KLCC, Stesen MRT Persiaran KLCC dan 8 stesen rel yang lain akan dilanjutkan perkhidmatan sehingga pukul 2.00 pagi pada 31 Ogos 2023.Stesen rel yang dilanjutkan perkhidmatan pada malam sambutan Ambang Merdeka adalah seperti Stesen KLCC (Laluan Kelana Jaya), Stesen Ampang Park (Laluan Kelana Jaya & Laluan Putrajaya), Stesen Persiaran KLCC (Laluan Putrajaya), Stesen Pasar Seni (Laluan Kelana Jaya & Laluan Kajang) Stesen Bukit Bintang (Laluan Kajang & Monorel) dan Stesen Masjid Jamek (Laluan Kelana Jaya & Ampang/Sri Petaling).Semua perkhidmatan rel akan bermula pada pukul 4.00 pagi pada 31 Ogos 2023 bagi memberi kemudahan kepada pengunjung yang ingin ke acara Sambutan Hari Kebangsaan 2023 yang akan diadakan di Dataran Putrajaya.


Pendidik dan bukan Islam sambut baik pelaksanaan Modul Penghayatan Hadis 40 Imam Nawawi

NILAI, 29 Ogos - Golongan pendidik menyambut baik pelaksanaan Modul Penghayatan Hadis 40 Imam Nawawi di sekolah seluruh negara.Pelaksanaan modul tersebut dilihat bertepatan dengan kestabilan, kesejahteraan dan keharmonian masyarakat berbilang kaum dan agama di Malaysia khususnya dalam sistem pendidikan negara.Menurut Timbalan Dekan Fakulti Pengajian Quran Sunnah, Universiti Sains Islam Malaysia (USIM), Profesor Madya Dr. Ahmad Sanusi Azmi, berdasarkan pengalamannya mengajar Hadis 40 di Institut Pengajian Tinggi, masjid mahupun surau, ia mendapat respon yang baik daripada masyarakat serta pelajar. "Kita menerima bahkan mengalu-alukan berdasarkan pengalaman kita mengajar hadis 40 sama ada di universiti atau pun di surau masjid atau pun mungkin juga di sekolah responnya sangat baik."Kita tidak menghasilkan pelajar ekstrem. Perkara ni adalah satu andaian sahaja bahkan orang yang mengikuti sunnah Rasullulah S.A.W lebih santun kepada manusia", katanya. Ujarnya, inisiatif pelaksanaan modul tersebut sangat bertepatan dengan keadaan semasa yang menuntut ke arah mengutamakan pembentukan sahsiah dan keperibadian mulia.

(Timbalan Dekan Fakulti Pengajian Quran Sunnah, Universiti Sains Islam Malaysia (USIM), Profesor Madya Dr. Ahmad Sanusi Azmi/FOTO RTM)

"Secara kesimpulannya, saya melihat sebenarnya pelaksanaan modul hadis 40 yang dilancarkan oleh kementerian pendidikan mahu pun pihak JAKIM sepatutnya tidak memberikan apa-apa kesan negatif sama ada buat muslim mahupun bukan muslim yang hanya ditimbulkan pada hari ini barang kali adalah satu perkara andaian sahaja atau pun ada sebab-sebab kecenderungan tertentu seperti politik.

"Kalau saya boleh sebut perkara ini, maknanya perkara yang diluar daripada konteks kandungan hadis tu sendiri. Secara umumnya pengajaran ini adalah sangat baik untuk masyarakat kita", katanya ketika ditemui wartawan RTM.Sementara itu, bagi Vasugi Uttandisamy, 41 tahun yang bertugas sebagai Pembantu Penerangan di sebuah jabatan kerajaan, dia menyambut baik pelaksanaan Modul Penghayatan Hadis 40 Imam Nawawi di sekolah seluruh negara.

Menurut Vasugi, pelaksanaan Modul Penghayatan Hadis 40 Imam Nawawi bukan suatu perkara yang boleh dijadikan isu besar memandangkan modul berkenaan sebelum ini telah dipraktikkan di sekolah-sekolah agama Islam sebelum ini.

"Sebenarnya bagi bukan beragama Islam.. tidak menjadi apa-apa masalah kerana selama ini pun telah dipraktikkan di sekolah-sekolah agama, jadi ia tidak menjadi isu pun, jika selama ini memang dah dipraktikkan. Ia juga bukan satu isu kepada bukan muslim", katanya.Terdahulu, Kementerian Pendidikan (KPM) dalam satu kenyataan memaklumkan, pihaknya akan memulakan pelaksanaan Modul Penghayatan Hadis 40 Imam Nawawi di 61 sekolah menengah kebangsaan agama (SMKA) dan 228 sekolah agama bantuan kerajaan (SABK) seluruh negara, bertujuan memupuk semangat ihsan dan kasih sayang.


Nahas Elmina: CVR pesawat berjaya diekstrak

PUTRAJAYA, 29 Ogos- Rakaman suara kokpit (CVR) pesawat Beechcraft yang terhempas di Elmina, Shah Alam pada 17 Ogos lalu, berjaya diekstrak.Menteri Pengangkutan, Anthony Loke berkata data yang diekstrak di fasiliti L3 Harris di Florida Amerika Syarikat itu, sudah dihantar ke Malaysia untuk dianalisa.Biro Siasatan Kemalangan Udara (BSKU) telah ke Florida Khamis lepas bersama "memory puck" pesawat nahas Elmina untuk mendapatkan data."Pihak L3 Harris telah mendapatkan voice data (data rakaman suara) dari pesawat 'in good order'. Semua rakaman suara terutama 30 minit terakhir sebelum nahas berjaya diperoleh," katanya pada sidang media, di sini hari ini.

(Menteri Pengangkutan, Anthony Loke/Foto fail Bernama)

Menurut Anthony, laporan awal hasil analisis akan dikeluarkan 30 hari selepas insiden, iaitu dua minggu lagi.

BSKU sebelum ini mendapat bantuan Biro Siasatan Keselamatan Pengangkutan (TSIB) Singapura untuk menganalisis "memory puck" pesawat; namun tidak berjaya.Kerosakan teruk komponen tersebut memaksa BSKU untuk mendapatkan bantuan pengeluar komponen (OEM) di Amerika Syarikat.


Beberapa jalan utama di Perlis ditutup

KANGAR, 29 Ogos- Beberapa jalan utama menuju ke Kompleks Dewan Undangan Negeri Perlis ditutup bersempena dengan Majlis Perbarisan dan Perarakan Hari Kebangsaan peringkat negeri itu.Jalan akan ditutup bermula Kereta Sewa Perlis M.A.J sehingga Lampu Isyarat Jabatan Perkhidmatan Veterinar dan hadapan Taman Bunga Kertas Tuanku Lailatul Shahreen bermula 28 Ogos sehingga malam 30 Ogos 2023.Menurut Ketua Polis Daerah Kangar, ACP Yusharifuddin Mohd Yusop, "penutupan jalan ini dibuat bagi melancarkan perjalanan program seperti yang ditetapkan oleh pihak kerajaan negeri."Sepanjang tempoh penutupan jalan itu, "orang ramai dinasihatkan untuk menggunakan laluan alternatif iaitu Jalan Kuala Perlis-Changlun, Jalan Raja Syed Alwi dan Jalan Kangar-Alor Setar," katanya.Orang ramai dan penduduk setempat bagi kawasan terlibat dengan penutupan jalan dinasihatkan untuk merancang perjalanan bagi mengelakkan sebarang kesulitan dan mematuhi arahan polis trafik bertugas.Bagi mereka yang ingin menyaksikan perbarisan dan perarakan Hari Kebangsaan, kenderaan boleh diletakkan dikawasan yang telah ditetapkan iaitu kawasan Dewan Wawasan 2020.

(Poster Majlis Perbarisan dan Perarakan Hari Kebangsaan Perlis)


Kerajaan salur RM2.8 juta untuk Program Quick Win

JERLUN, 29 Ogos- Sebanyak RM2.8 juta disalurkan kerajaan pada Program Quick Win dibawah bimbingan keusahawanan Jabatan Kemajuan Masyarakat (KEMAS) Kedah sejak 2017 sehingga tahun ini. Sepanjang tempoh itu, program tersebut berjaya melahirkan 910 usahawan dalam pelbagai bidang kursus.Pengarah KEMAS Kedah, Noor Azman Abdul Rahman berkata sebanyak 91 siri program telah dilaksanakan di bawah program tersebut yang melibatkan bidang kursus makanan, jahitan, seni tangan dan dandanan diri."Inisiatif yang dilaksanakan pihak kerajaan melalui dasar Malaysia MADANI adalah nilai teras untuk menyejahterakan masyarakat."Saya yakin KEMAS adalah sebahagian daripada agensi kerajaan yang membantu untuk menjayakan nilai-nilai teras yang telah digariskan bawah Malaysia MADANI. Usahawan bimbingan  mengikuti program mendapat manfaat, malah telah berjaya," katanya kepada pemberita selepas merasmikan Bengkel Rakan Kebun Kemas  di Pusat kegiatan Masyarakat KEMAS di sini.Pada majlis itu, Noor Azman turut menyerahkan peralatan dan barangan keperluan  melibatkan 27 usahawan dan peserta kelas kemahiran KEMAS negeri itu yang terdiri 20 orang peserta kursus Quick Win dalam bidang dandanan, lima orang peserta Satu Kampung Satu Usahawan dan dua peserta Program Sokongan Pengukuhan Keusahawanan Luar Bandar Tahun 2023.


Bekas pengurus, pengarah syarikat dituduh kemuka dokumen palsu

JOHOR BAHRU, 29 Ogos- Seorang bekas pengurus besar syarikat perkhidmatan logistik, dan seorang pengarah syarikat, mengaku tidak bersalah di Mahkamah Sesyen Johor Bahru, atas pertuduhan mengemukakan dan bersubahat terhadap dokumen palsu, berjumlah RM151,024, di Gelang Patah, Iskandar Puteri, pada 9 November 2021.Pengakuan dibuat di hadapan Hakim Datuk Ahmad Kamarul Arifin Ismail, mengikut Seksyen 18 Akta Suruhanjaya Pencegahan Rasuah Malaysia (SPRM) 2009.Mengikut pertuduhan, Ng Wei Che, 33, dituduh mengemukakan dokumen mempunyai butiran matan palsu, iaitu pembekalan barangan, tidak sama dengan bilangan kuantiti yang dituntut syarikat pembekalan kontena tertuduh.Manakala, Tan Ming Han Vincent, 40 tahun, dituduh bersubahat dengan Ng Wei Che, menggunakan dokumen tuntutan tersebut.Kedua-dua tertuduh dibenar ikat jamin RM10,000 dengan seorang penjamin tempatan, selain perlu melapor diri sebulan sekali di Pejabat SPRM Johor Bahru.Kes disebut semula pada 2 Oktober depan, bagi penyerahan dokumen.Pendakwaan dikendalikan Timbalan Pendakwa Raya, Nur Zahida Muhammad Ruzi, manakala Ng Wei Che diwakili Goh Tze Han, dan Tan Ming Han diwakili R. Jayabalan serta R. Subash.


Dua wanita Singapura, seorang wanita tempatan maut kemalangan

KOTA TINGGI, 29 Ogos- Dua wanita warga Singapura dan seorang wanita tempatan berusia 56 hingga 61 tahun maut selepas kenderaan pelbagai guna (MPV) yang dinaiki mereka bertembung dengan sebuah lori di Ladang Sawit Cenas, Bandar Tenggara di sini semalam.Mangsa Toh Poh Kian, Soon Moh Tan, Wong Lan Yew merupakan penumpang kenderaan tersebut. Manakala pemandu MPV dan lori yang cedera dibawa ke Hospital Kota Tinggi dan Kluang bagi mendapatkan rawatan.Ketua Polis Daerah Kota Tinggi Superintendan Hussin Zamora berkata, "siasatan awal mendapati MPV tersebut dalam perjalanan dari arah Kluang menghala ke Bandar Tenggara sedang memotong lori di hadapannya lalu bertembung dengan sebuah lori lain dari arah bertentangan."Kes disiasat mengikut Seksyen 41(1) Akta Pengangkutan Jalan 1987.Seramai enam anggota bomba dari Balai Bomba dan Penyelamat Bandar Tenggara dengan dibantu jentera Fire Rescue Tender (FRT) untuk membantu mangsa kemalangan.


Bayi lelaki cukup sifat ditinggalkan di pusat tahfiz

JERTIH, 29 Ogos - Seorang lelaki menemui bayi lelaki ketika sedang mengecat di pusat tahfiz dekat Kampung Batu Tumbuh, di sini kira-kira pukul 8.00 pagi tadi, kata Ketua Polis Daerah Besut Superiteden Abdul Rozak Muhammad, dalam satu kenyataan."Semasa lelaki itu melakukan kerja-kerja mengecat di dalam pusat tahfiz berkenaan, dia terdengar jeritan suara bayi. Pengadu kemudiannya mengikuti suara dan terjumpa bayi lelaki yang berbungkus dengan kain merah diletakkan di dalam bekas plastik juga berwarna merah di wakaf luar pagar pusat tahfiz."Pengadu terus menghubungi balai polis. Pengadu juga mengatakan tidak nampak sesiapa yang meletakkan bayi itu,” katanya.Beliau berkata bayi seberat 2.6 kilogram yang dalam keadaan cukup sifat itu dipercayai dilahirkan dalam tempoh sekitar 48 jam.

Bagaimanapun, bayi itu telah dibawa ke Hospital Besut manakala "bangsa tidak dapat dipastikan, dan semasa diterima tali pusat bayi masih belum di potong. Ia hanya disimpulkan serta terdapat jangkitan kuman pada tali pusat bayi itu."Katanya kes disiasat mengikut Seksyen 317 Kanun Keseksaan. Orang ramai yang mempunyai sebarang maklumat berhubung kes tersebut diminta menghubungi Pegawai Penyiasat, Inspektor Nur Izzati Arina Zahari di talian 09-695 9999.


16 PBT di Johor terima peruntukan RM60 juta, atasi isu banjir

JOHOR, 29 Ogos- Kira-kira RM60 juta diperuntukkan kepada 16 Pihak Berkuasa Tempatan (PBT) di seluruh Johor, tahun ini, bagi menyelesaikan isu banjir di kawasan masing-masing.Exco Perumahan dan Kerajaan Tempatan, Datuk Mohd Jafni Md Shukor berkata antara inisiatif yang sedang dan akan dilaksana termasuk mendalamkan sungai, membina perangkap sampah dan pelebaran longkang."Sebenarnya kita letak sasaran…sebagai contoh, tahun ini 16 PBT kita peruntuk RM60 juta…melibatkan 70 projek dan mereka perlu siapkan projek itu ada jangka masa pendek ada panjang."Projek itu ada yang 6 bulan siap…ada setahun dan ada yang 2 tahun siap bergantung pada bajet setiap PBT," katanya.

(Exco Perumahan dan Kerajaan Tempatan, Datuk Mohd Jafni Md Shukor)

Beliau sebelum itu meninjau salah satu inisiatif yang dijalankan Majlis Bandaraya Johor Bahru, MBJB bagi mengatasi isu banjir kilat dan pencemaran sungai di kawasan Taman Tampoi Indah.Sebanyak RM3 juta diperuntukkan MBJB bagi membina 5 Tapak Perangkap Sampah, sejak 3 tahun lalu.Sistem berkenaan memerangkap sampah sarap dari longkang-longkang bagi mengelakkan ia masuk ke dalam sungai.Pihak MBJB akan mengutip sampah yang diperangkap pada setiap 3 bulan melibatkan berat hingga 3 tan.


Setiausaha Politik PM ziarah waris dua mangsa nahas pesawat Elmina

KUALA LUMPUR, 29 Ogos- Setiausaha Politik kepada Perdana Menteri, Ahmad Farhan Fauzi menziarahi ibu bapa penunggang P-Hailing, Allahyarham Muhamad Hafiz Muhamad Salleh yang terlibat dengan nahas pesawat di Elmina.Menerusi hantaran di laman Facebook, Perdana Menteri, Datuk Seri Anwar Ibrahim berkata Ahmad Farhan bertemu dengan saudara Muhamad Salleh dan isteri di Taman Sidam Kiri, Kedah.Menurut bapanya, Allahyarham Muhamad Hafiz sepatutnya pulang untuk bersama meraikan perkahwinan adik dan kehilangan ini pasti meninggalkan bekas yang mendalam kepada keluarga. Ahmad Farhan turut bertemu balu Allahyarham Shaharul Amir Omar iaitu Suhaila Akasha di Lumut, Perak. Allahyarham merupakan pencari nafkah kepada keluarga, meninggalkan seorang isteri dan empat orang anak.

Dalam pada itu, Perdana Menteri mendoakan keluarga yang terlibat dikurniakan kecekalan serta kesabaran yang tinggi dalam menempuh ujian. "Saya mendoakan keluarga yang terlibat dikurniakan kecekalan serta kesabaran yang tinggi dalam menempuh ujian."Saya yakin ujian ini bukan sembarangan malah besar kesannya kepada sanubari mereka yang terkesan. "Semoga roh mangsa nahas kesemuanya diberikan tempat yang terbaik oleh Yang Maha Esa dan diampun segala dosa mereka, insya-Allah," menurut hantaran itu.


Ride Kasih Merdeka 66 JPJ Kedah ziarah pesara

ALOR SETAR, 29 Ogos- Jabatan Pengangkutan Jalan (JPJ) Kedah tidak ketinggalan meraikan Hari Kebangsaan menerusi penganjuran pelbagai aktiviti dan program berkaitan bagi menyemarakkan lagi sambutan Bulan Kebangsaan.Bertemakan 'Malaysia MADANI: Tekad Perpaduan Penuhi Harapan', JPJ Kedah mengadakan Ride Kasih Merdeka 66 bagi menziarahi pesara-pesara yang uzur atau ahli keluarga yang menghidap masalah kesihatan dan pesara yang mengalami kesukaran kehidupan selepas persaraan. Pelepasan konvoi 70 buah motosikal terdiri daripada warga JPJ Kedah itu disempurnakan oleh Ketua Pengarah JPJ, Datuk Rospiagos Taha dan turut diiringi oleh Pengarah JPJ Kedah, Aman Shah Hashim.Sebelum itu, Ketua Pengarah Pengangkutan Jalan turut berkesempatan melancarkan sistem 'Inisiatif Pendigitalan Maklumat Jabatan' yang juga dikenali sebagai K-Drive JPJ Kedah bertempat di ruang legar pejabat Unit Keselamatan Jalan Raya Dan Korporat.Turut sama hadir dalam program itu, Ketua-ketua Bahagian/Cawangan, Pegawai-pegawai Kanan serta seluruh warga JPJ negeri itu.Program tersebut dapat memupuk serta menanamkan semangat patriotik yang tinggi warga JPJ Kedah di samping membina rasa tanggungjawab terhadap jabatan dan negara.

(Peserta Ride Kasih Merdeka 66 JPJ Kedah)


Satu maut, satu kritikal dalam kejadian bot terbalik

MANJUNG, 29 Ogos- Salah seorang mangsa bot terbalik di Pantai Teluk Batik, Seri Manjung semalam meninggal dunia awal pagi tadi.Ketika dihubungi RTM, Ketua Polis Daerah Manjung ACP Mohamed Nordin Abdullah mengesahkan perkara itu."Mangsa, Nurul Afiqah Abdullah Sani, 34 tahun meninggal dunia pada pukul 4.58 pagi tadi di Hospital Seri Manjung," katanya.Berdasarkan pemeriksaan ke atas mangsa, punca kematian tiada kaitan dengan unsur jenayah.Sementara itu, seorang lagi mangsa Orang Kurang Upaya (OKU) berusia 19 tahun dilaporkan masih berada dalam keadaan kritikal dan ditempatkan di Unit Rawatan Rapi (ICU) di hospital sama.Dalam kejadian pagi semalam, sebuah bot yang melakukan aktiviti rekreasi membawa sembilan individu termasuk dua kru terbalik di pantai peranginan tersebut.Tujuh daripadanya terselamat manakala dua lagi lemas.Pihak polis mengingatkan, "orang ramai sentiasa berhati-hati ketika melakukan aktiviti di pantai terutama ketika cuaca dalam keadaan tidak menentu."

(Pihak bomba menyelamatkan mangsa bot terbalik di Pantai Teluk Batik)


14 selebriti dan pempengaruh dilantik sebagai Rakan Strategik HASiL

CYBERJAYA, 29 Ogos - Bagi menyebar luas maklumat berkaitan cukai, Lembaga Hasil Dalam Negeri Malaysia (HASiL) menjalin kerjasama dengan melantik seramai 14 orang selebriti dan pempengaruh sebagai Rakan Strategik HASiL.Agensi utama bawah Kementerian Kewangan yang bertanggungjawab memungut dan mentadbir cukai menerusi kenyataan memaklumkan, langkah itu bertujuan memastikan pendidikan cukai dapat disebar luas secara efisien melalui inisiatif Awareness, Education And Services (A.E.S).Rakan Strategik HASiL yang dilantik terdiri daripada individu berbeza latar belakang antaranya dalam bidang lakonan, pengacaraan, nyanyian, perubatan, gaya hidup, pengurusan kewangan, pelaburan dan insurans. "Pelantikan mereka sebagai ejen HASiL untuk menyebarluas maklumat cukai yang sahih kepada orang ramai, memberikan pendidikan dan kesedaran cukai selain turut menjadi platform pelaksanaan tanggungjawab sosial selebriti dan pempengaruh kepada negara," menurut kenyataan itu.

Sementara itu, Ketua Pegawai Eksekutif HASiL Datuk Seri Dr. Mohd Nizom Sairi berkata antara objektif pelantikan tersebut adalah bagi meningkatkan kadar pematuhan cukai secara sukarela dalam kalangan selebriti dan pempengaruh, penyampaian mesej-mesej percukaian secara santai dan berkesan, menggiatkan lagi promosi Program Khas Pengakuan Sukarela (PKPS 2.0) di platform media sosial.Sekali gus meningkatkan kesedaran rakyat terhadap kepentingan cukai kepada pembangunan negara.


Program Semarak Kemerdekaan rai lebih 50 warga emas

SUNGAI PETANI, 29 Ogos- Lebih 50 penghuni Pusat Jagaan Rumah Harapan di Taman Jubli Perak, di sini, diraikan dalam Program Semarak Kemerdekaan.Dianjurkan Persatuan Pengendali Jagaan Berkediaman Warga Emas Negeri Kedah; program bertujuan menyemarakkan lagi acara sambutan bersama golongan memerlukan. Naib Pengerusinya, Datuk Seri Cheng Soo Chye berkata selain penyerahan Jalur Gemilang, sedikit sumbangan wang tunai disampaikan kepada penghuni pusat jagaan. Acara turut dimeriahkan dengan nyanyian lagu-lagu patrioritik. "Setiap tahun kita tengok orang tua di sini mereka tidak pernah pergi ke mana-mana, mereka tidak mengira bangsa semua ingin juga merasai keseronokan...mereka nak 'happy juga'," katanya kepada RTM.

(Naib Pengerusi Persatuan Pengendali Jagaan Berkediaman Warga Emas Negeri Kedah, Datuk Seri Cheng Soo Chye)

Pusat Jagaan Rumah Harapan tersebut diuruskan sepenuhnya oleh pihak swasta. Kebanyakan penghuni terdiri daripada mereka yang mengalami masalah kesihatan, gelandangan dan tiada ahli keluarga.


Wilayah Kalimantan Selatan dilanda gempa bumi

JAKARTA, 29 Ogos - Gempa bumi berukuran 7.4 magnitud melanda wilayah Kalimantan Selatan di tengah Indonesia.Jabatan Meteorologi Malaysia (MetMalaysia) dalam satu kenyataan berkata, gempa itu berlaku kira-kira 2.55 pagi Selasa Waktu Jakarta (1955 GMT Isnin), dengan pusat gempa di 180 km tenggara Tanah Bumbu dan kedalaman 10 km di bawah dasar laut.Tiada ancaman tsunami kepada Malaysia.


Pakej 5G RAHMAH, insentif pascabayar RAHMAH penjawat awam dilancarkan hari ini

KUALA LUMPUR, 29 Ogos- Menteri Komunikasi dan Digital Fahmi Fadzil akan melancarkan Pakej Rahmah 5G dan Insentif Pascabayar RAHMAH Penjawat Awam hari ini.Fahmi dijangka memberikan maklumat lanjut mengenai pakej dan insentif diumumkan pada 7 Ogos lalu sebagai salah satu inisiatif Kerajaan Perpaduan.Perkara itu dilakukan untuk merapatkan jurang digital selain memastikan capaian internet tersedia untuk semua rakyat pada harga berpatutan.Sebelum ini, Fahmi dalam satu kenyataan berkata, "pakej 5G Rahmah dengan kontrak langganan 24 bulan, terbuka kepada semua rakyat Malaysia dan akan ditawarkan mulai 31 Ogos."Pakej 5G Rahmah merupakan pelan data dengan peranti 5G berharga RM60 sebulan, dengan pilihan sama ada Samsung A14 5G atau Honor 90 Lite 5G pada harga serendah RM240.Bagaimanapun 100,000 pelanggan pertama daripada kumpulan B40 akan menikmati pakej dengan telefon pintar berharga serendah RM120.Sementara itu, Insentif Pascabayar RAHMAH Penjawat Awam pula diperkenalkan sebagai tanda penghargaan kepada kumpulan itu untuk menikmati rebat bulanan sebanyak RM10 untuk pakej mudah alih pascabayar masing-masing.Ia akan memberikan penjimatan sebanyak RM120 setahun.


Suspek utama direman tujuh hari, kes kematian bayi 12 bulan

BUKIT MERTAJAM, 29 Ogos- Empat lelaki dan lima wanita, direman berikutan kes dera bayi berusia 12 bulan, di Pulau Pinang.Perintah reman itu dikeluarkan Majistret Muhammad Firdaus Abdul Wahab, di Mahkamah Majistret Bukit Mertajam.Lelaki berusia 34 tahun dipercayai suspek utama dengan seorang wanita berusia 36 tahun yang tinggal serumah dengannya direman tujuh hari. Manakala Ibu dan nenek kepada mangsa masing-masing berusia 16 dan 40-an itu termasuk enam lagi suspek direman selama tiga hari.Bayi berusia setahun itu, mengalami kecederaan parah pada anggota badan, selain proses bedah siasat selesai dijalankan.Sebelum ini, Polis Daerah Seberang Perai Tengah, mengesahkan penahanan kesemua individu berkenaan.Dalam kejadian Sabtu lalu, mangsa dibawa ke hospital selepas tidak sedarkan diri oleh seorang lelaki. Lelaki itu, kemudian meninggalkan bayi berkenaan di hospital semasa pegawai perubatan memberikan rawatan awal.Pegawai perubatan juga mengesahkan, mangsa telah meninggal dunia sebelum kes dilaporkan kepada pihak polis.


30 anggota maritim sertai latihan khas bersama USCG Munro

KUANTAN, 29 Ogos- Seramai 30 anggota Maritim Malaysia, menyertai sesi latihan khas, bersama Pengawal Pantai Amerika Syarikat (USCG) Munro, di Akademi Maritim Sultan Ahmad Shah, di sini.Sesi itu membolehkan agensi kedua-dua negara, untuk saling berkongsi kepakaran selain meningkatkan pengetahuan.Menurut Pengarah Bahagian Penguatkuasaan dan Penyelarasan Laksamana Muda Maritim Aminuddin Abdul Rashid, langkah proaktif itu juga dapat meningkatkan keselamatan dan keamanan perairan."Kita akan rancang bersama-sama dengan pihak USCG Munro untuk mencari dan menyelamat. Seandainya berlaku sesuatu kejadian atau kemalangan yang besar di tengah laut. "Jadi dengan kemahiran dan kelengkapan yang mereka ada sekurang-kurangnya, kita boleh belajar daripada dia," katanya kepada pemberita di sini.Selain itu, dua pegawai Maritim Malaysia, juga diberi peluang untuk menyertai "On-board Training" bersama USCG Munro, sebagai platform mengukuhkan kerjasama kedua-dua pihak.


Empat unit kedai musnah 90 peratus

SETIU, 29 Ogos- Empat buah unit kedai separa kekal yang dijadikan bengkel kereta musnah terbakar malam tadi di Felda Kampung Rahmat, Setiu.Ketika kejadian itu dua buah keluarga termasuk seorang wanita hamil berjaya menyelamatkan diri selepas melihat api semakin marak.Ketua Zon 1 Jabatan Bomba Dan Penyelamat Terengganu Pegawai Bomba Kanan Satu, Yusmaredza Mirza Mohamed Ali berkata 19 anggota bersama empat buah jentera dari Balai Bomba dan Penyelamat Setiu dan Kuala Nerus digerak ke lokasi kejadian.Siasatan awal mendapati keempat empat kedai musnah 90 peratus.Ketua Zon 1 Jabatan Bomba Dan Penyelamat Terengganu Pegawai Bomba Kanan Satu, Yusmaredza Mirza Mohamed Ali berkata 19 anggota bersama 4 jentera dari Balai Bomba dan Penyelamat Setiu dan Kuala Nerus digerak ke lokasi kejadian.Bagaimanapun, siasatan awal mendapati keempat empat kedai musnah 90 peratus."Kita dapat mempastikan memang ada banyak perkakasan dan peralatan membaiki kenderaan termasuk alat ganti kereta namun yang dapat diselamatkan di bahagian depan sahaja."Pada peringkat awal kebakaran, dua buah motosikal sempat dibawa keluar dari premis oleh orang awam. Mana yang berkunci, kami seret sahaja keluar," katanya kepada pemberita di sini.Kebakaran dapat dikawal sepenuhnya 8.50 malam dan tiada kemalangan jiwa serta kecederaan dilaporkan.


Veteran ATM digalak terlibat pertanian berkelompok, koperasi

(Timbalan Menteri Pertahanan semasa melaksanakan Program Peduli Veteran (PPV) di sekitar Pekan, Beserah dan Kuantan)

KUANTAN, 28 Ogos- Kementerian Pertahanan menggalakkan anggota veteran Angkatan Tentera Malaysia (ATM) terlibat dalam model pertanian secara berkelompok atau melalui koperasi.Kementerian itu sedia membantu usahawan veteran dari segi latihan dan bantuan peralatan menerusi Program Pemerkasaan Usahawan Veteran (PUVET) Angkatan Tentera Malaysia (ATM).Timbalan Menteri Pertahanan Adly Zahari berkata, bagi tujuan itu juga pihaknya bersedia menjalin kerjasama dengan Kementerian Kemajuan Desa dan Wilayah, Kementerian Ekonomi, Kementerian Pembangunan Usahawan dan Koperasi serta Kementerian Pertanian dan Keterjaminan Makanan.

"Jadi buat masa ini kita kebanyakannya bekerjasama dengan kementerian lain kerana kita tahu bahawa setiap kementerian ada fokusnya, contohnya di Kementerian Pertanian. Jadi kita memang menggalakkan veteran ini mengusahakan model pertanian sama ada secara berkelompok ataupun koperasi. Seramai 200 usahawan veteran telah dibantu pada tahun ini melalui kerjasama pelbagai kementerian.Beliau berkata demikian ketika ditemui pemberita selepas program peduli veteran peringkat negeri Pahang di  Jalan Seri Mahkota Aman, Taman Seri Mahkota Aman, Kuantan.Menjawab isu pendaftaran Veteran Tentera, beliau memaklumkan 100,000 Veteran Tentera masih belum berdaftar di bawah Jabatan Hal Ehwal Veteran (JHEV) ATM.Beliau menggesa agar mereka segera membuat pendaftaran supaya tidak tercicir dan menikmati kemudahan yang disediakan.


RTM Perak cipta replika Jalur Gemilang, guna bahan terbuang

(Replika Jalur Gemilang menggunakan bahan terbuang serta kuih tradisional onde-onde)

IPOH, 22 Ogos- Kemeriahan sambutan Bulan Kebangsaan terus disemarak.Turut tidak ketinggalan RTM Perak menghasilkan replika Jalur Gemilang menggunakan bahan terbuang serta kuih tradisional onde-onde.Lebih 500 tempurung kelapa dicat bagi menghasilkan replika tersebut.Pengarah Penyiaran Perak, Mohd Yusni Mohamed Ali berkata, selain merapatkan hubungan sesama kakitangan ia juga bertujuan menyemai rasa cinta kepada negara.

(Pengarah Penyiaran Perak, Mohd Yusni Mohamed Ali)

"Ini dapat menyemarakkan lagi Hari Kebangsaan pada tahun ini dan kita juga mewar-warkan kepada masyarakat di luar sana untuk sama-sama menyemarakkan lagi semangat kebangsaan kita pada tahun ini.

"Dengan adanya program ini juga kita rasa perlu diteruskan lagi di masa akan datang supaya program seperti ini dapat menyemai semangat kecintaan kita kepada negara", katanya.Sempena Bulan Kebangsaan, RTM Perak turut menganjurkan 'Fun Run' dan pertandingan badminton melibatkan semua kakitangan jabatan itu.


Isu Fahmi didakwa berkempen di masjid selesai - MAIS

SHAH ALAM, 28 Ogos- Isu Menteri Komunikasi dan Digital, Fahmi Fadzil yang didakwa berkempen di dalam sebuah masjid di Kundang, Rawang pada Julai lepas dianggap selesai menerusi siasatan yang dijalankan oleh Majlis Agama Islam Selangor (MAIS).Pengerusi MAIS, Tan Seri Abdul Aziz Mohd Yusof berkata siasatan pihaknya mendapat menteri tersebut hanya menyatakan tentang isu semasa dan bukan berkaitan isu politik."Beliau (Fahmi) menjawab soalan berkaitan dengan konsert (aksi biadap oleh vokalis kumpulan muzik The 1975) dan tindakan yang diambil untuk menamatkan konsert berkenaan kerana telah melanggar syarat yang telah dipersetujui bersama. "Fahmi tidak menyebut mengenai isu politik ketika di dalam masjid tersebut," katanya kepada media selepas menyempurnakan Program Serahan Jalur Gemilang dan pelepasan Konvoi Ziarah Merdeka MAIS di sini.


Peruntukan Dana Kandungan Digital, bantu perkasa industri kreatif negara

KUALA LUMPUR, 28 Ogos- Peruntukan Dana Kandungan Digital (DKD), satu pengiktirafan terhadap industri kreatif sebagai antara sektor penting dalam pertumbuhan ekonomi negara.Penerbit Filem Datuk David Teo berkata selain membantu memperkasa industri kreatif negara, khususnya dalam bidang perfileman, muzik, animasi dan aplikasi permainan, ia secara tidak langsung dapat merangsang semula perkembangan industri itu, pasca pandemik COVID-19. "Saya anggap Dana Kandungan memang sangat menolong untuk industri selepas pandemik COVID-19, sebab sejak perintah kawalan pergerakan, tiga tahun, banyak orang telah tiada penerbitan", katanya."Ini memang sangat membantu untuk dalam masa pendek ini. Saya anggap ini adalah satu kebaikan kerajaan yang prihatin kepada industri kita.

Dalam pada itu, Dana Kandungan Digital juga meningkatkan persaingan positif untuk menghasilkan karya seni yang bermutu. Pada masa sama, memberi peluang dan galakan untuk mengekspresi dan mengapresiasikan bakat masing-masing dalam pelbagai cabang industri kreatif. Demikian reaksi komposer, penyanyi tersohor Datuk M.Nasir yang kini mula berjinak-jinak menceburi bidang penerbitan filem."Saya rasa bersyukur, ini adalah lebih kurang usaha, bukan saya sahaja, ramai sebenarnya termasuklah anak saya yang sekarang bergiat dalam bidang ini dan muzik. Jadi, saya bersyukurlah. Ini menggalakkan kita untuk berkarya. Tidak ketinggalan penyanyi Liza Hanim yang gembira kerana bakal muncul dengan konsert solo dalam masa terdekat."Dengan Dana Kandungan Digital yang saya terima ini, insha-Allah saya akan mengadakan persembahan, konsert saya yang sulung. Jadi menjadi impian saya dan sebenarnya ia sangat-sangat menepati perjalanan karier saya sebagai seorang Liza Hanim itu sendiri kerana saya sendiri bermula dengan kementerian, saya bermula di RTM dan saya dapat buat konsert selepas 26 tahun juga bersama-sama dengan kementerian. Jadi dia jadi satu 'full circle' yang sangat-sangat tepatlah", katanya.Datuk M. Nasir dan Liza Hanim merupakan antara 24 syarikat produksi filem dan muzik yang penerima Surat Tawaran Kandungan Digital dan Pelancaran Tabung Komuniti Filem, di Putrajaya.Surat Tawaran disampaikan kepada oleh Menteri Komunikasi dan Digital, Fahmi Fadzil.


Kes Najib: Ahmad Zahid serah sepenuhnya kepada Jabatan Peguam Negara

KUALA LUMPUR, 28 Ogos- Timbalan Perdana Menteri, Datuk Seri Dr. Ahmad Zahid Hamidi menyerahkan sepenuhnya kepada kredibiliti Jabatan Peguam Negara bagi meneliti dan menilai keputusan kes melibatkan bekas Perdana Menteri, Datuk Seri Najib Tun Razak.Ia susulan memo dalaman Jabatan Peguam Negara yang tular berhubung enam pertuduhan dihadapi Najib dan bekas Ketua Setiausaha Perbendaharaan, Tan Seri Mohd Irwan Serigar Abdullah."Jika benar daripada segi keaslian memo itu, tentu saya yakin Jabatan Peguam Negara akan mengambil tindakan segera bagi menggugurkan pertuduhan-pertuduhan yang dilakukan," katanya kepada pemberita selepas merasmikan Jualan Desa Madani di sini.Dalam pada itu, Ahmad Zahid yang juga merangkap Menteri Kemajuan Desa dan Wilayah (KKDW) telah mengadakan perjumpaan bersama Ketua Setiausaha Perbendaharaan, Datuk Johan Mahmood Merican bagi inisiatif Belanjawan 2024.Perjumpaan itu bagi meningkatkan kesejahteraan dan pembangunan masyarakat desa."Ia melibatkan peruntukan untuk jalan perhubungan desa, infrastruktur asas dan Program Ameniti Sosial (PAMS)."Juga membabitkan projek keterjaminan makanan, program Tabika Pra Tahfiz KEMAS serta pemerkasaan Pendidikan dan Latihan Teknikal dan Vokasional (TVET).


RM 637 bilion perlu dibelanjakan, capai sasaran karbon sifar bersih Malaysia 2050

(Menteri Sumber Asli, Alam Sekitar dan Perubahan Iklim melawat pameran Persidangan Peralihan Tenaga 2023 di Kuala Lumpur/BERNAMA)

KUALA LUMPUR, 28 Ogos- Sebanyak RM 637 bilion perlu dibelanjakan bagi mencapai sasaran karbon sifar bersih Malaysia menjelang 2050.Menurut Menteri Sumber Asli, Alam Sekitar dan Perubahan Iklim, Nik Nazmi Nik Ahmad, perbelanjaan itu merangkumi usaha menaik taraf grid, membangunkan aset tenaga boleh baharu (TBB) serta penyepaduan sistem penyimpanan tenaga.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

"Peralihan ini melibatkan kos. Kita juga perlu memastikan grid kita bersiap sedia. Kita ada lihat beberapa buah negara yang mana dari segi aset tenaga boleh baharu mereka memang sangat menakjubkan.

"Tetapi apabila grid itu tidak bersedia, maka banyak aset-aset ini tersadai dan mereka tidak dapat bekalan daripada aset tenaga boleh baharu seperti solar dan sebagainya", katanya kepada media dalam Persidangan Peralihan Tenaga 2023 di ibu negara.Beliau berkata negara menyasarkan 70 peratus kapasiti bagi TBB menjelang 2050. Ketika ini sebanyak 25 peratus kapasiti TBB telah dicapai termasuk dari hidro dan solar.Tambahnya, dasar yang telah dan akan diperkenalkan seperti Rang Undang Undang Kecekapan dan Konservasi Tenaga akan membantu mempercepatkan usaha peralihan tersebut.


Budak enam tahun rentung dalam kebakaran di Sarawak

(Foto Jabatan Bomba dan Penyelamat Malaysia Negeri Sarawak)

KUCHING, 28 Ogos- Seorang kanak-kanak lelaki ditemukan rentung dalam satu kebakaran melibatkan lima buah rumah teres dua tingkat di Rancangan Perumahan Rakyat (RPR) Batu Kawa di Kuching, Sarawak, tengah hari tadi.Jurucakap Pusat Gerakan Operasi (PGO) Bomba dan Penyelamat Sarawak berkata mangsa dikenali sebagai Zayyan Nazeem Zainal Abidin, berumur enam tahun."Mangsa ditemukan di dalam sebuah bilik tingkat atas salah sebuah rumah itu pada pukul 3.33 petang tadi selepas pasukan bomba berjaya memadamkan kebakaran."Ketika kejadian, kanak-kanak berkenaan dipercayai terperangkap dalam bilik tersebut."Mayat mangsa telah diserahkan kepada polis untuk tindakan lanjut."Punca dan jumlah kerugian kejadian masih disiasat," katanya kepada pemberita di sini.


Inisiatif Single Window, akan memperkukuh ekosistem syarikat pemula - Anwar

KUALA LUMPUR, 28 Ogos- Mesyuarat Majlis Ekonomi Digital dan Revolusi Perindustrian Keempat Negara akan melaksanakan inisiatif Single window bagi menyelaras dan menyusun semula fungsi terutamanya berkaitan kerjasama merentasi agensi dan penggiat dalam ekosistem syarikat pemula.Perdana Menteri, Datuk Seri Anwar Ibrahim berkata pihaknya menyasarkan untuk mewujudkan 5,000 syarikat pemula menjelang 2025. "Ia sebagai panduan dalam penggubalan dasar dan membuat keputusan."Sekurang-kurangnya 14 agensi terlibat dalam ekosistem syarikat pemula merangkumi aspek pembiayaan, pembangunan produk, pemasaran dan kepakaran. "Mesyuarat turut bersetuju mempercepat pelaksanaan Projek Pembangunan Identiti Digital Nasional (IDN) di bawah Jabatan Pendaftaran Negara."IDN merupakan bentuk pengenalan dan pengesahan diri secara digital."Program IDN adalah antara inisiatif di bawah Teras Memacu Transformasi Digital Sektor Awam, dalam Rangka Tindakan Ekonomi Digital Malaysia," katanya menerusi kenyataan.


Belanjawan 2024, KKDW bentang langkah rasionalisasi

(Datuk Seri Dr Ahmad Zahid bertemu peniaga-peniaga di Medan MARA dan Busana Menara MARA, Kuala Lumpur)

KUALA LUMPUR, 28 Ogos- Semua syarikat milik agensi di bawah Kementerian Kemajuan Desa dan Wilayah (KKDW) perlu memastikan menjana pulangan positif.

Timbalan Perdana Menteri Datuk Seri Dr Ahmad Zahid Hamidi yang juga Menteri Kemajuan Desa dan Wilayah, menekankan kepentingan menjana pendapatan dan bukan mengharapkan peruntukan kerajaan semata-mata.Justeru menerusi Belanjawan 2024, langkah rasionalisasi bakal dibentang melibatkan penggabungan entiti KKDW yang tidak menjana pulangan.

(Timbalan Perdana Menteri Datuk Seri Dr Ahmad Zahid Hamidi)

"Saranan kepada Kementerian Kewangan untuk anak-anak syarikat di bawah MARA dan agensi lain supaya mereka yang tidak memberi sumbangan keuntungan agar ditutup dan kita lakukan percantuman. "Syarikat ini saya sasarkan supaya memberikan sumbangan pada keuntungan dan keuntungan itu digunakan untuk membiayai aktiviti bagi menterjemahkan objektif penubuhan agensi berkenaan", katanya kepada media selepas merasmikan program Jualan Desa MADANI di Busana Menara Majlis Amanah Rakyat (MARA) di ibu negara.Menerusi sesi dialog Belanjawan Madani, KKDW membawa input pemerkasaan Latihan dan Pendidikan Teknikal dan Vokasional (TVET), program keusahawanan desa, selain peruntukan untuk Jabatan Kemajuan Orang Asli.

Program berlangsung tiga hari disertai 65 usahawan pelbagai produk MARA dan Jualan Rahmah.


Penglibatan firma profesional, mampu lahirkan mahasiswa berdaya saing

KUALA LUMPUR, 28 Ogos- Penglibatan lebih banyak firma profesional diperlukan untuk melatih golongan mahasiswa di institut pengajian tinggi (IPT) seluruh negara.Timbalan Perdana Menteri, Datuk Seri Fadillah Yusof berkata ia menjadi sebahagian tanggungjawab sosial korporat dan berupaya melahirkan mahasiswa yang berdaya saing, sekali gus meningkatkan jumlah pendapatan.Fadillah berkata Akademi Salihin menjadi antara contoh kolaborasi terbaik melibatkan sektor swasta dengan universiti.Ini merangkumi kerjasama pendidikan dan latihan dalam bidang kewangan dan perbankan Islam, pengurusan perniagaan, automasi digital, analitik dan perakaunan."Saya amat berharap agar inisiatif ini dapat dimajukan dan dikembangkan lagi bagi manfaat lebih ramai rakyat tempatan khususnya dalam kalangan Bumiputera. "Ini adalah perancangan permulaan yang amat baik dan saya percaya jika dilaksanakan dengan teliti, ia boleh membuka ruang untuk kejayaan yang lebih besar, mungkin dengan jalinan kerjasama dengan universiti- universiti dan pusat-pusat pengajian tinggi tempatan," katanya ketika menyempurnakan Majlis Perasmian Pembukaan Pejabat Korporat Salihin dan Pelancaran Salihin Academy di ibu negara.


Tabung Komuniti Filem untuk penggiat industri kreatif

PUTRAJAYA, 28 Ogos- Penubuhan Tabung Komuniti Filem sebagai satu manifestasi ke arah meningkatkan kesejahteraan serta memberi sokongan dan bantuan kepada penggiat industri kreatif khususnya dalam bidang perfileman.Menteri Komunikasi dan Digital Fahmi Fadzil berkata tabung tersebut berperanan menyelaras agihan bantuan, sumbangan dan kutipan derma yang diterima daripada badan-badan kerajaan, badan bukan kerajaan (NGO), persatuan, syarikat swasta dan individu untuk manfaat melibatkan penggiat industri kreatif tempatan serta komuniti filem yang memerlukan.

(Menteri Komunikasi dan Digital, Fahmi Fadzil)

Ia juga sebagai platform untuk mengendalikan program komuniti filem, ziarah anak seni dan kempen kesedaran memajukan industri perfileman Malaysia, selain membiayai aktiviti FINAS berkaitan pembangunan komuniti filem."Kita mengalu-alukan sebanyak mungkin sumbangan daripada sama ada syarikat korporat, individu mahupun badan-badan termasuk yayasan dan sebagainya. Oleh kerana kita baru lancarkan pada hari ini, harapan saya kita akan adakan sedikit perbincangan dengan pihak FINAS dan juga industri, wakil-wakil yang mengetahui apa keperluan tahunan dan dari situ kita boleh membuat beberapa anggaran. Jadi, berikan sedikit masa, nanti kita akan umumkan.Beliau berkata demikian semasa melancarkan Tabung Komuniti Filem di Putrajaya.


Penglibatan dalam Misi Pengaman, bukti ATM sentiasa bersedia

JOHOR BAHRU, 28 Ogos- Penglibatan Angkatan Tentera Malaysia (ATM) dalam Misi Pengaman bukan perkara baharu kerana Malaysia telah mendapat penghormatan bagi membantu dan mengawal keamanan dunia sejak tahun 1960.Penghormatan itu diberikan kepada Malaysia sebagai negara ke-16 kerana berjaya menghantar tenteranya berkhidmat dibawah Pertubuhan Bangsa Bersatu (PBB).Panglima Markas Briged Ketujuh Infantri Malaysia, Brigedier Jeneral Mohamad Suria Mohamad Saad berkata penglibatan berterusan ini bukan sahaja dapat membuktikan ATM sentiasa bersiap siaga, malah menunjukkan anggotanya mempunyai kepakaran dalam melaksanakan misi pengaman.

"ATM juga memainkan peranan penting dalam pelaksanaan dasar diplomasi pertahanan asing. Kejayaan serta usaha ATM ini bukan sahaja dapat meningkatkan profil Malaysia tetapi mengukuhkan lagi hubungan yang telah lama terjalin antara ATM dan rakan sejawatnya", katanya.Sementara itu, Ketua Penolong Pengarah Majlis Keselamatan Negara (MKN) Negeri Johor, Junaid Izzudin Abdul Aziz berkata pelbagai usaha dilakukan seperti menganjurkan program bersempena tayangan filem Malbatt: Misi Bakara bagi mencapai objektif untuk meningkatkan kesepaduan nasional dalam kalangan masyarakat."Sebab dengan menghayati filem-filem sebegini secara tak langsung rakyat kita dan sebenarnya penjawat awam kita dapat menaikkan perasaan cintakan kepada pejuangan negara dan sebagainya. Jadi itu sebenarnya salah satu objektif perkara yang dilakukan oleh MKN Negeri Johor.Mereka ditemui di Program Diplomat Minda–Taklimat dan Perkongsian Misi Keamanan dan Kemanusiaan Angkatan Tentera Malaysia (ATM) Dalam Tugas Pengaman Di Somalia Bersempena Tayangan Filem Malbatt: Misi Bakara di Aeon Mall GSC Bandar Dato' Onn, Johor Bahru.


RM18.3 juta untuk Dana Kandungan Digital - Fahmi

PUTRAJAYA, 28 Ogos- Sebanyak RM18.3 juta diperuntukkan bagi menyokong Dana Kandungan Digital (DKD).Menteri Komunikasi dan Digital, Fahmi Fadzil berkata ia sebagai inisiatif untuk memperkasa sektor perfileman, muzik, animasi, aplikasi permainan dan seumpamanya ke peringkat domestik serta global.Jelas Fahmi, ia juga menggalakkan penghasilan harta intelek (IP) yang kompetitif sebagai sumber pendapatan negara. Katanya, 14 syarikat produksi tempatan menerima surat tawaran Dana Kandungan Kreatif Digital bagi tahun 2023 bagi kategori Dana Filem Cereka.10 syarikat lagi ditawar Dana First Time Amateur Filmmakers (FAME)."Saya dimaklumkan sebanyak 350 permohonan Dana Filem Cereka dan 118 permohonan Dana FAME telah diterima."Semua permohonan telah dinilai secara telus dan berintegriti oleh jawatankuasa yang terdiri daripada para panel yang profesional dan mempunyai kepakaran serta wakil kementerian," katanya ketika berucap dalam Majlis Penyerahan Surat Tawaran DKD dan Pelancaran Tabung Komuniti Filem.Kumpulan MyCreative Ventures Sdn Bhd (MyCV) pula menawarkan Dana Persembahan Muzik kepada 11 pemohon dan empat pemohon di bawah Dana Promosi dan Pemasaran Antarabangsa dengan jumlah keseluruhan sebanyak RM3.3 juta.Secara keseluruhan, Fahmi berkata sebanyak RM102 juta diperuntukkan kepada Kementerian Komunikasi dan Digital (KKD) tahun ini untuk melaksanakan DKD menerusi Perbadanan Kemajuan Filem Nasional Malaysia (FINAS), Perbadanan Ekonomi Digital Malaysia (MDEC) dan MyCV.


Kerajaan Perpaduan sedia tambah baik hal ehwal Islam di Malaysia

SHAH ALAM, 28 Ogos-  Kerajaan Perpaduan siap siaga menambah baik hal ehwal Islam di Malaysia agar lebih inklusif dan memberi manfaat kepada semua termasuk masyarakat bukan Islam.Perdana Menteri, Datuk Seri Anwar Ibrahim berkata pihaknya beriltizam memastikan tadbir urus hal ehwal Islam dilaksanakan sebaik-baiknya seperti mana diharapkan Majlis Raja-Raja.Menerusi Facebooknya, Anwar menjunjung kasih atas kesudian Sultan Selangor, Sultan Sharafuddin Idris Shah berkenan mencemar duli mempengerusikan Mesyuarat Majlis Kebangsaan Bagi Hal Ehwal Agama Islam Malaysia (MKI) ke-70 di Dewan Syarahan dan Muzakarah Islam Shah Alam, Masjid Sultan Salahuddin Abdul Aziz Shah."Saya merakamkan penghargaan kepada semua ahli MKI dan wakil negeri-negeri yang hadir pada mesyuarat tersebut."Dengan perkenan dan restu Duli-Duli Tuanku jua, usaha memperkukuhkan institusi pengurusan hal ehwal Islam di peringkat persekutuan dan negeri-negeri dapat dilaksanakan secara bersepadu dan berkesan," katanya.


Nahas Elmina: Waris Muhammad Hafiz terima pencen PERKESO bernilai RM1,894.75

SUNGAI PETANI, 28 Ogos - Waris penghantar makanan, Allahyarham Muhammad Hafiz Muhamad Saleh yang terkorban dalam nahas pesawat Elmina menerima bayaran pencen PERKESO berjumlah RM1,894.75 serta Faedah Pengurusan Mayat berjumlah RM2,000 sekali bayar.Ketua Pegawai Eksekutif Kumpulan PERKESO, Dato' Sri Dr. Mohammed Azman Aziz Mohammed, berkata bayaran tersebut bermula dari tarikh kematian Muhamad Hafiz Muhamad Salleh menerusi dua peruntukan akta perlindungan sosial.Menurut Mohammed Azman lagi, rekod terakhir menunjukkan Allahyarham mencarum menerusi Skim Keselamatan Sosial Pekerja ketika berkhidmat di syarikat logistik dengan kali terahir caruman adalah pada Jun 2021. Manakala caruman kedua adalah pada 10 Mei 2021 di bawah inisiatif kerajaan."Mangsa meninggal ketika mencarum di bawah Skim Keselamatan Sosial Pekerjaan Sendiri melayakkan mangsa menerima faedah RM1,116."Namun, semakan PERKESO mendapati, beliau (Allahyarham) turut memiliki kelayakan Pencen Penakat RM778.75 dengan rekod caruman terakhir pada Jun 2021 semasa berkhidmat di syarikat logistik," katanya selepas menziarahi waris Muhamad Hafiz di Taman Sidam Kiri dan menyerahkan Faedah Pengurusan Mayat (FPM) berjumlah RM2,000 kepada bapa Allahyarham, Muhamad Saleh Othman.Allahyarham Muhamad Hafiz Muhamad Salleh merupakan salah seorang daripada 10 mangsa nahas pesawat malang berkenaan.Sementara itu, Mohammed Azman turut menjelaskan sepanjang tempoh antara Januari hingga Ogos 2023 pula, PERKESO telah meluluskan 3,112 kes tuntutan faedah Skim Keselamatan Sosial Pekerjaan Sendiri (SKSPS) membabitkan nilai keseluruhan mencecah RM16.98 juta, berbanding 4,383 kes dengan bayaran sebanyak RM14.3 juta sepanjang tahun lalu.


150 pelukis antarabangsa sertai Program ‘Perlis Art Bridge Exhibition: International Art Camp 2023’

ARAU, 28 Ogos - Seramai 150 pelukis antarabangsa dari 15 buah negara berkampung di Perlis bagi menyertai program‘Perlis Art Bridge Exhibition: International Art Camp 2023’ anjuran City Art Gallery yang berakhir semalam.Program tersebut bertujuan bagi menghasilkan karya bermotifkan pelancongan dan warisan di negeri Perlis.Pemangku Raja Perlis,Tuanku Syed Faizuddin Putra Jamalullail yang juga merupakan Penaung Art Expo Malaysia menzahirkan ucapan terima kasih kepada pemilik City Art Gallery, Datuk Vincent Sim Tiak Choo kerana memulakan inisiatif dan menganjurkan acara berkenaan. Di samping membawa para pelukis berbakat dan berharap agar lebih banyak pameran sebegini akan diadakan di Perlis dalam masa terdekat ini.Menurut baginda, hasil karya seni yang dipersembahkan oleh pelbagai artis dari seluruh dunia, memberi inspirasi kepada semua golongan dan bukan sahaja kepada generasi muda semata-mata.Baginda bertitah demikian ketika merasmikan penutupan program berkenaan yang turut diserikan dengan keberangkatan Raja Puan Muda, Perlis Tuanku Dr. Hajah Lailatul Shahreen Akashah Khalil Sebanyak 156 buah lukisan telah diserahkan kepada negeri Perlis melalui program tersebut iaitu sembilan kepada UniMAP, lima kepada PTSS dan 142 lagi kepada Galeri Senilukis Negeri Perlis di Perpustakaan Simpang Empat di bawah koleksi Yayasan Tuanku Syed Putra (YTSP) Perlis.Program  berkenaan dianjurkan oleh City Art Galery dengan kerjasama Kerajaan Negeri Perlis, Universiti Malaysia Perlis (UniMAP), Politeknik Tuanku Syed Sirajuddin (PTSS), Persatuan Senilukis Perlis, Persatuan Senilukis Kedah Utara dan Majlis Agama Islam dan Adat Istiadat Melayu Perlis (MAIPs).


Kertas dasar penggunaan kalimah Allah dibawa ke Mesyuarat MKI ke-70

SHAH ALAM, 28 Ogos - Kertas dasar berhubung isu penggunaan kalimah Allah dalam kalangan bukan Islam dibincang dalam Mesyuarat Majlis Kebangsaan Bagi Hal Ehwal Agama Islam (MKI) ke-70. Sultan Selangor, Sultan Sharafuddin Idris Shah bertitah, keputusan yang dicapai akan diusul dalam mesyuarat Majlis Raja-Raja akan datang. Titah Sultan Sharafuddin, satu jawatankuasa khas perlu ditubuhkan untuk melaksana kajian terperinci berhubung kompetensi Dewan Undangan Negeri dalam membuat dan meluluskan undang-undang Islam serta bidang kuasa Mahkamah Syariah. Dalam perkembangan lain, baginda turut bertitah agar kerajaan mengambil langkah strategik menjadikan Malaysia sebagai pusat kecemerlangan halal terunggul di dunia.Langkah itu penting untuk melonjakkan legasi Malaysia sebagai peneraju halal global demi menjana kemajuan ekonomi umat Islam di negara ini. Sultan Sharafuddin berkenan menyampaikan titah ucapan itu semasa mempengerusikan mesyuarat MKI ke-70 di Masjid Sultan Salahuddin Abdul Aziz Shah, Shah Alam.

Sementara itu Perdana Menteri, Datuk Seri Anwar Ibrahim menerusi hantaran di Facebooknya, menyatakan Kerajaan Perpaduan akan terus siapsiaga menambahbaik hal ehwal Islam di Malaysia agar lebih bersifat inklusif, bukan sahaja memberi manfaat kepada umat Islam malah rahmat kebaikan Islam dirasai oleh masyarakat bukan Islam.


Pendekatan rawatan dan pemulihan bantu penagih berbanding pemenjaraan- Dr Zaliha

KUALA LUMPUR 28 Ogos - Rawatan dan pemulihan membantu pesalah dan penagih dadah, berbanding kaedah penguatkuasaan dan pemenjaraan.Menurut Menteri Kesihatan, Dr. Zaliha Mustafa, pendekatan lebih efektif kerana penagihan dadah adalah sejenis 'penyakit kronik' melibatkan komplikasi fizikal dan psikologi."Ini semestinya sesuatu yang sangat membimbangkan, kalau kita lihat jumlah mereka yang terlibat dengan dadah ni jauh lebih besar daripada mereka yang terlibat dengan alkohol. "Jadi ini kita tahu penjara bukanlah tempat untuk diberi rawatan dan rehabilitasi kepada penagih dadah."Sebahagian daripada penagih dadah pula terpaksa diasingkan di pusat-pusat rawatan dan pemulihan. Ini boleh merencatkan tahap kefungsian mereka sebagai seorang ahli masyarakat yang produktif," katanya ketika menyampaikan ucapan perasmian 'The 1ST Addiction And Forensic Psychiatry Symposium 2023' di Hotel Sofitel, Damansara, di sini.Menurut Dr Zaliha, tiba masanya bagi mereformasikan semula pelan sokongan pemulihan yang boleh mewujudkan akses rawatan atau rehabilitasi yang efektif kepada seseorang pesalah."Reformasi atau anjakan yang saya aspirasikan tersebut diyakini berupaya memperkuat rangkaian ekosistem pemulihan yang efisien kepada seseorang penagih dadah."Tambahan pula, ia juga boleh meningkatkan kredibiliti setiap pihak yang bertanggungjawab, termasuk pihak pengurusan penjara, dalammengendalikan satu-satu proses yang melibatkan perundangan serta rawatan kesihatan yang perlu dijalani oleh seseorang pesalah pada satu-satu masa," katanya.Zaliha turut berkata isu penyalahgunaan dadah memerlukan kerjasama pelbagai pihak termasuk Agensi Anti Dadah Kebangsaan (AADK)dan tidak hanya bergantung kepada kerajaan semata-mata.

(Menteri Kesihatan, Dr. Zaliha Mustafa/FOTO RTM)


Jadikan media sosial sebagai platform semarakkan semangat patriotisme

SINTOK, 28 Ogos - Media sosial boleh dijadikan sebagai platform untuk menyemarakkan sambutan Hari Kebangsaan selain kibaran Jalur Gemilang di rumah, premis perniagaan dan bangunan kerajaan.Ini sekali gus menyemarakkan sambutan Hari Kebangsaan dan rasa cinta kepada negara.Pengarah Ghazali Shafie Executive Enhancement Programme (GSEEP), Universiti Utara Malaysia (UUM), Profesor Madya Doktor Kamarul Azman Khamis berkata golongan pelajar, mahasiswa, masyarakat di bandar dan di luar bandar boleh memenuhkan laman media sosial masing-masing dengan grafik Jalur Gemilang.Selain itu, mereka juga boleh menjadikan media sosial masing-masing sebagai platform bagi berkongsi pelbagai perkara berkaitan kemerdekaan, secara tidak langsung dapat membangkitkan semangat patriotisme kepada negara."Kita menyambut hari kebangsaan melalui saluran youtube, facebook, X, Instagram, Whatsapp. "Ini menunjukkan semangat dan cinta kepada negara. Semangatnya dalam kita menyambut kemerdekaan pada 31 Ogos."Mudah-mudahan di tahun yang akan mendatang kemerdekaan 31 Ogos akan senantiasa diingati, akan senantiasa disambut dengan penuh harmoni dan gilang gemilang insya-Allah", katanya ketika ditemui di Sintok, Kedah.


FELDA Jengka 24 jadi lokasi pertama JRB

JERANTUT, 28 Ogos -Felda Jengka 24, Pahang bakal menjadi lokasi pertama di negeri ini sebagai tuan rumah Jualan Rahmah Bergerak ( JRB).Ketua Cawangan Kementerian Perdagangan Dalam Negeri dan Kos Sara Hidup (KPDN) Jerantut, Abdul Mubin Ahmad berkata, JRB memberi peluang kepada rakyat mendapat manfaat daripada program itu.Katanya, KPDN menyasarkan bagi menganjurkan program berkenaan di semua 37 rancangan Felda secara berkala. “ Untuk rancangan ini kali pertama kita akan adakan di Felda Jengka 24. Selepas ini, kita akan peluaskan di kawasan kawasan lain pula. "Sekiranya ada sambutan ada permohonan daripada penduduk di sini, kita akan buat secara berkala. Mungkin dua bulan sekali mengikut kesesuaian", katanya kepada kepada media  selepas meninjau perlaksanaan Jualan Rahmah Bergerak di Dewan Orang Ramai Felda Jengka 24 ,Pahang di sini.Sementara itu, rata-rata penduduk di sini menyambut baik inisiatif program berkenaan yang dilihat mengurangkan beban dan memberi keselesaan kepada penduduk sekitar Felda Jengka.Seorang penduduk dan pembeli, Azmi Saad berkata inisiatif Jualan Rahmah Bergerak (JRB) memudahkan urusan dan menjimatkan masa penduduk tanpa perlu ke bandar bagi mendapaatkan barang keperluan."Eloklah diteruskan sebulan dua kali ke atau sebelun sekali bagi memudahkan penduduk sini."Penduduk tidak perlu ke bandar Jengka atau Jerantut yang agak jauh", katanya ketika ditemui wartawan RTM. Menurutnya, pengurangan harga sehingga 30 peratus secara langsung ketua isi keluarga dapat menjimatkan kewangan dan sara kos hidup pada bulan berkenaan.Mohd Ridzuan Che Ani, 54, pula berkata inisiatif yang dilaksanakan kerajaan sememangnya membantu warga FELDA memandangkan harga barangannya yang lebih murah berbanding di kedai atau pasar raya. “ Harga barangan berbanding di kedai atau pasar raya jauh lebih murah dan banyak membantu penduduk di FELDA Ini", katanya.


Pihak berkuasa digesa selesaikan misteri ribuan ikan mati di Teluk Bahang

TELUK BAHANG, 28 Ogos - Fenomena ribuan ikan yang terdampar di sekitar kawasan Monkey Beach menimbulkan tanda tanya kepada masyarakat dan para pengunjung kawasan pelancongan terbabit.Menurut seorang pemandu bot pelancong, Jainudin Ondin, keadaan tersebut berkemungkinan besar disebabkan oleh air laut yang berwarna coklat dan pihak berkuasa perlu membuat kajian dan siasatan bagi mengenal pasti punca terhadap kejadian berkenaan."Saya berharap agar pihak terbabit ambil tindakan dan membuat kajian mengapa keadaan ini berlaku."Ini merupakan kali pertama ia berlaku", katanya ketika ditemui RTM di sini.Jainuddin berkata, keadaan tersebut merupakan pertama kali berlaku di Teluk Bahang dan menimbulkan persoalan dan kehairanan kepada para nelayan di sini.Jainuddin juga berharap agar pihak berwajib seperti Jabatan Laut, Jabatan Marin serta Jabatan Alam Sekitar membuat pemeriksaan dan kajian agar makanan laut di kawasan Teluk Bahang tidak dicemari susulan insiden berkenaan.Menurutnya, sehingga kini tiada pihak tampil bagi membantu para nelayan di sini.


DAP nafi pernah minta Pas 'buang' Islam - Anthony

KUALA LUMPUR, 27 Ogos- DAP menafikan pernah meminta Pas 'membuang' Islam sepanjang kerjasama kedua-dua parti itu; sama ada menerusi Barisan Alternatif (1999-2002) mahupun Pakatan Rakyat (2008-2015). Setiausaha Agungnya, Anthony Loke Siew Fook menafikan sekeras-kerasnya tuduhan tidak berasas tersebut. Tegasnya, DAP sentiasa konsisten sepanjang kerjasama politik dengan Pas dan fokus dalam isu-isu yang dipersetujui bersama.Namun mengambil pendekatan 'bersetuju untuk tidak bersetuju’ dalam isu yang tidak dapat mencapai konsensus. "Isu pokok yang tidak dapat dipersetujui oleh DAP adalah pelaksanaan hukum hudud. Memang DAP konsisten dalam perkara ini kerana ia tidak berlandaskan kepada sistem undang-undang yang termaktub dalam Perlembagaan Persekutuan," katanya dalam kenyataan media pada Ahad.

(Anthony Loke Siew Fook/Foto fail Bernama)

Beliau merujuk ucapan Presiden Pas, Tan Sri Abdul Hadi Awang dalam satu ceramah di Johor semalam yang didakwa sekali lagi memfitnah; kononnya pimpinan DAP meminta Pas untuk 'membuang' Islam dalam perjuangannya untuk meneruskan kerjasama antara kedua-dua parti itu.Mengulas lanjut, Anthony menegaskan pendirian tidak bersetuju dengan pelaksanaan hukum hudud tidak bermakna melawan Islam. Beliau turut mengingatkan Pas bahawa selain DAP, orang yang paling lantang tidak bersetuju dengan pelaksanaan hukum hudud ialah Tun Dr. Mahathir semasa beliau menjadi Perdana Menteri ke-4."Tun Dr. Mahathir tidak pernah setuju dengan pelaksanaan hudud. Begitu juga parti-parti yang disebut oleh Tan Sri Hadi seperti MCA, MIC dan Gerakan."Mengapa hanya DAP yang sentiasa dilabelkan oleh Pas sebagai "musuh" Islam? Bukankah ini semata-mata satu pembohongan Pas untuk menjadikan DAP sebagai "punching bag" dalam percaturan politik mereka?," menurutnya.


MARDI mohon peruntukan RM400 juta untuk RMK13

SERDANG, 27 Ogos- Peruntukan berjumlah RM400 juta akan dipohon Institut Penyelidikan dan Kemajuan Pertanian Malaysia (MARDI) kepada kerajaan bagi menjalankan Penyelidikan dan Pembangunan (R&D); untuk menjayakan Rancangan Malaysia ke-13 (RMK13).Ketua Pengarahnya, Datuk Dr Mohammad Zabawi Abdul Ghani berkata jumlah itu dua kali ganda daripada yang diperoleh pada RMK12; iaitu RM200 juta bagi tempoh kegunaan lima tahun."Ini terlalu sedikit jika dibandingkan dengan peruntukan untuk menjalankan R&D...sama juga mungkin RMK13, kita minta lebih lagi.

"Tetapi ini terpulang penilaian pusat untuk memberi peruntukan kepada kita. Kita akan minta hingga RM400 juta, dua kali ganda daripada sekarang," katanya.

(Ketua Pengarah MARDI, Datuk Dr Mohammad Zabawi Abdul Ghani)

Beliau ditemui selepas penutupan Majlis ShowTech 2023 di Taman Ekspo Pertanian Malaysia (MAEPS), di sini hari ini.Program tiga hari itu berjaya menarik lebih 300,000 pengunjung dengan hasil kutipan mencecah lebih RM2.7 juta.


Festival Kraf Perak 2023: MOTAC sasar nilai jualan RM1 juta

TELUK INTAN, 27 Ogos- Kementerian Pelancongan, Seni dan Budaya (MOTAC) menyasarkan nilai jualan RM1 juta pada penganjuran Festival Kraf Perak 2023.Bertemakan ‘Ini Kraf Malaysia’, festival yang memasuki edisi ke-7 penganjurannya itu menampilkan pelbagai produk kraf dari seluruh negara.Timbalan Ketua Setiausaha (Kebudayaan) Kementerian Pelancongan, Seni dan Budaya (MOTAC), Mohd Yusri Mohd Yusoff berkata penganjuran Festival Kraf Perak 2023 bertujuan mempromosi dan mengkomersialkan produk kraf tangan tempatan."Festival tersebut juga usaha MOTAC membudayakan seni kraf dalam kehidupan masyarakat seharian."MOTAC menyasarkan jualan lebih tinggi berbanding tahun lepas."Tahun ini, kita sasarkan nilai jualan hampir RM1 juta dan ia akan memanfaatkan ramai pengusaha kraf terutamanya dari Teluk Intan, Perak dan seluruh negara," katanya kepada pemberita di sini.Seramai 51 usahawan kraf terlibat dengan festival itu dan pelbagai aktiviti menarik disediakan antaranya jualan produk kraf, demonstrasi dan pameran.


Program Jualan Khas Agro Madani, catat nilai jualan lebih RM2 juta

SUNGAI PETANI, 27 Ogos- Program Jualan Khas Agro Madani dianjurkan bersempena bulan kemerdekaan yang ke-66 tahun.Program diadakan di Pasar Tani Sungai Petani itu dianjurkan Kementerian Pertanian dan Keterjaminan Makanan (KPKM) melalui Lembaga Pemasaran Pertanian Persekutuan (FAMA) dengan kerjasama Persatuan Kebajikan Peserta Pasar Tani Sungai Petani.Pengarah FAMA Kedah, Zuriana Mat Adam berkata program itu menawarkan keperluan barangan segar dengan penjimatan harga antara 5 hingga 30 peratus lebih rendah berbanding harga pasaran setempat. "Program bertujuan membantu rakyat di kawasan bandar menangani kesan kenaikan sara hidup. "Penganjuran program itu dilaksanakan di 111 lokasi di Kedah meliputi pasar tani, pasar tani kekal FAMA, outlet peruncitan dan kawasan perumahan serta pejabat kerajaan terpilih. "Bagi tempoh Januari hingga Ogos tahun ini, program tersebut mencatatkan nilai jualan lebih RM2.1 juta dengan penglibatan 1,097 usahawan di negeri itu."FAMA Kedah menganggarkan sebanyak 275 lokasi Program Jualan Khas Agro Madani," katanya kepada pemberita selepas merasmikan program berkenaan di Sungai Petani.


Beri Anwar lebih banyak masa bangunkan ekonomi negara - Sultan Johor

JOHOR, 27 Ogos- Sultan Johor, Sultan Ibrahim Sultan Iskandar bertitah agar lebih banyak masa diberikan kepada Perdana Menteri, Datuk Seri Anwar Ibrahim dalam usaha membangunkan ekonomi negara.Sultan Ibrahim bertitah ia berikutan masalah krisis kewangan yang didepani Kerajaan Perpaduan ketika ini amat mencabar."Anwar hanya menyedari kesulitan kewangan kerajaan selepas memegang jawatan dan beta percaya beliau memerlukan lebih banyak masa. "Beta turut melahirkan rasa lega kerana lawatan rasmi perdana menteri ke China awal tahun ini berjaya membawa hasil positif kepada pertumbuhan ekonomi negara."Delegasi lawatan yang bermula pada 29 Mac hingga 1 April itu menyaksikan Malaysia memperoleh komitmen pelaburan sebanyak RM170 bilion dari China."Johor mendapat sebahagian besar daripada komitmen berkenaan dengan pelaburan RM80 bilion daripada syarikat petrokimia terbesar China, Rongsheng Petrochemical Co Ltd," titah baginda menerusi kenyataan.


PPS SK Kuala Sentul ditutup

MARAN, 27 Ogos- Pusat pemindahan sementara (PPS) yang terakhir Sekolah Kebangsaan Kuala Sentul telah ditutup sepenuhnya.Pegawai Pertahanan Awam Daerah Maran, Kapten (PA) Mohd Nor Azhar Yusof memaklumkan,"sekolah itu menempatkan 242 orang daripada 73 keluarga terjejas banjir telah dibenarkan pulang ke kediaman masing-masing setelah keadaan banjir kembali pulih."Petang Jumaat lalu, dilaporkan tujuh kawasan Maran dilanda banjir selepas hujan lebat berterusan sehingga menyebabkan enam buah PPS dibuka.Kawasan terjejas banjir ialah Kampung Kuala Sentul, Pekan Sri Jaya, Kampung New Zealand, Kampung Baru Sungai Chedong, Kampung Berkat dan Taman Sri Chedung.


Tambah populasi burung pungguk jelapang, kawal serangan tikus

KOTA BHARU, 27 Ogos- Usains Healthcare dengan kerjasama Barn Owl and Rodent Research Group (BORG) Universiti Sains Malaysia (USM) menubuhkan projek hub pertama dalam usaha meningkatkan populasi burung pungguk jelapang.Bagi meningkatkan populasi spesies itu kotak sarang tiruan disediakan di sekitar kampus berkenaan. Pengerusi Lembaga Gabenor USM Datuk Seri Dr Awang Adek Hussin berkata, "bagi fasa pertama ini, BORG memasang dua rumah kotak di kawasan padang golf USM, Kubang Kerian."Manakala tiga buah lagi akan dipasang dengan mengambil kira lokasi yang sesuai," katanya.Projek itu bertujuan mengawal tikus perosak di dalam kampus dan kawasan sawah yang terletak berdekatan kawasan itu."Burung itu akan makan tikus-tikus yang ada di sekitar kampus. Ia berikutan spesies rodensia itu boleh menjejaskan kesihatan."Di samping itu, burung tersebut juga boleh mengawal tikus di ladang berhampiran kerana ia mampu terbang sejauh 50 kilometer. Situasi itu akan menjadikan persekitaran itu lebih sihat," katanya dalam sidang media selepas merasmikan USAINS Barn Owl Research Center @ USM Kubang Kerian (UBORG) dan penukaran nama USAINS Healthcare sempena 25 tahun dalam industri di sini.Projek berkenaan juga dijangka akan menyokong amalan pertanian mesra alam di samping membantu meminimumkan kerugian petani akibat kerosakan yang dilakukan tikus.Awang Adek berkata, pencapaian sempena 25 tahun Usains mencerminkan komitmen kumpulan syarikat berkenaan dalam menyokong pembangunan, penyelidikan dan kepakaran universiti. Usains Healthcare merupakan satu kejayaan kepada Hospital Universiti Sains Malaysia (HUSM) dengan menyediakan perkhidmatan kesihatan eksekutif di Kubang Kerian. Pada awalnya ia bermula dengan hanya 10 katil dan kini bertambah kepada 40 katil dan memberikan pulangan hasil sebanyak RM38 juta tahun lalu.


Dua lelaki edar dadah RM100,000 ditahan Maritim Malaysia

PONTIAN, 27 Ogos- Agensi Penguatkuasaan Maritim Malaysia (Maritim Malaysia) Johor menahan dua lelaki di Tanjung Piai, pukul 2.00 pagi tadi kerana disyaki terlibat aktiviti mengedar dadah bernilai RM100,000.Pengarah Maritim Negeri Johor Laksamana Pertama Maritim Nurul Hizam Zakaria berkata, "tangkapan dilakukan selepas menjumpai tiga kilogram syabu yang berada dalam kereta suspek."Siasatan awal mendapati suspek berumur 32 dan 30 tahun itu memasuki Tanjung Piai dari Kuala Lumpur, untuk mengedar dadah berkenaan," katanya.Sebuah kereta dan wang tunai bernilai RM10,000 turut disita.Kes disiasat mengikut Seksyen 39 B Akta Dadah Berbahaya 1953.

(Antara barangan yang disita hasil tangkapan Maritim Malaysia)


MPBN medan pembangunan belia

KANGAR, 27 Ogos- Program Satu NGO Satu Ekonomi antara lima usul yang diketengahkan dalam Majlis Perundingan Belia Negara (MPBN) peringkat negeri Perlis. Persidangan kali ini dipengerusikan oleh Pengarah Pembangunan Negeri Perlis merangkap Pengerusi Majlis Perundingan Belia Negara Peringkat Negeri Perlis bagi Sesi 2023-2024, Maznah Musa.Ketika ditemui RTM Maznah berkata, "MPBN dihadiri 100 ahli berfungsi sebagai badan perundingan dalam hal yang berkaitan pembangunan belia. Mereka terdiri daripada wakil kerajaan negeri, anggota dewan tertinggi dan anggota jawatankuasa kerja badan induk pertubuhan belia di peringkat Perlis serta ahli lantikan."MPBN dilihat sebagai platform kepada belia untuk menyuarakan pandangan secara terus kepada kerajaan melalui jabatan agensi kerajaan bahkan mereka akan terus menjawab dalam sesi yang sama. "Jadi, menjadi harapan supaya usul dan pandangan dibentangkan dalam majlis ini dapat membantu meningkatkan produktiviti dan memajukan belia Malaysia khususnya di Perlis," katanya dalam Majlis Persidangan Perundingan Belia Negara (MPBN) Peringkat Negeri di Jabatan Belia dan Sukan Negeri.Watikah pelantikan Majlis Perundingan Belia Negara peringkat negeri Perlis turut disampaikan kepada 51 ahli bagi sesi 2023-2024.


AADK Perlis anjur Program Semarak Merdeka

KUALA PERLIS, 27 Ogos- Bersempena dengan Sambutan Bulan Kebangsaan dan Kibar Jalur Gemilang, Agensi Antidadah Kebangsaan (AADK) Negeri Perlis turut menganjurkan Program Semarak Merdeka Bersama Komuniti Kuala Perlis.Program itu mendapat sambutan menggalakkan dengan kehadiran lebih 500 orang pengunjung yang turut serta dalam pelbagai aktiviti diadakan.Menurut Pengarah AADK negeri Khairul Anwar Ahmad, "program yang dilaksanakan itu mendapat kerjasama memberangsangkan daripada pelbagai pihak. "Aktiviti yang dijalankan adalah seperti Senamrobik Merdeka, Eksplorasi Rukun Negara, Nostalgia Anak Kampung, Pertandingan Gusti Lengan dan pelbagai aktiviti lain," katanya.Kolaborasi kali ini mendapat kerjasama daripada Kerajaan Negeri Perlis, Jabatan Pepaduan Negara dan Integrasi Nasional (JPNIN), Jabatan Belia dan Sukan (JBS), Lembaga Pembangunan Penduduk dan Keluarga Negara (LPPKN), Jabatan Pengangkutan Jalan (JPJ) dan Pejabat Ahli Dewan Undangan (ADUN) Kuala Perlis serta Komuniti Kampung Perak, Kampung Belakang Kilang dan Kampung Sungai Siput.Selain itu Ahli Dewan Undangan Negeri (ADUN) Kuala Perlis Abu Bakar Hamzah turut hadir dan merasmikan program itu di perkarangan Kampung Belakang Kilang di sini.


Modul Hadis 40 Imam Nawawi, tidak gugat keharmonian kaum

KUALA LUMPUR, 27 Ogos- Pelaksanaan Modul Penghayatan Hadis 40 Imam Nawawi oleh Kementerian Pendidikan (KPM) bertujuan memperkasa kefahaman agama dalam kalangan guru dan murid beragama Islam.Disasarkan hanya kepada murid beragama Islam, modul itu membolehkan pelajar menghayati nilai dan pesanan baik dalam hadis yang mencakupi setiap aspek kehidupan.Bagi Penganalisis Politik USM, Prof Datuk Dr Sivamurugan Pandian pelaksanaannya tidak menggugat keharmonian masyarakat berbilang kaum dan agama kerana tiada paksaan terhadap murid bukan Islam. "Perdana Menteri sendiri sudah memberikan keyakinan bahawa ia tidak akan mengganggu gugat nilai keharmonian, permuafakatan, perpaduan kerana ia selaras dengan prinsip kelima Rukun Negara."Nilai sebenar bawah modul ini adalah ke arah kasih sayang, masyarakat penyayang dan nilai keinsanan yang amat diperlukan."Ini juga seiring apa yang cuba dibawa dalam konsep Malaysia Madani supaya kita ada nilai keyakinan, hormat supaya nilai-nilai itu memberikan suluhan kepada perwatakan kita, iaitu nilai sebenar yang membawa kepada pengukuhan jati diri," katanya kepada RTM.Sementara itu, Penganalisis Politik dan Media Sosial UiTM, Prof Dr Sara Chinnasamy melihat pengenalan modul tersebut dapat memberi kebaikan kepada pembinaan kerohanian diri."Pada hari ini, kita lihat berlaku dalam kalangan remaja sekolah seperti kes buli, mengandung bawah umur...pelaksanaan hadis ini satu permulaan yang dikhaskan kepada guru dan pelajar Islam...dan kita perlu lihat ia sebagai satu perkara secara terbuka dan pada masa sama menyokong usaha murni seperti ini kerana dapat memperbaiki personaliti pelajar," menurut beliau.

Jangan ada cuba menangguk di air keruhDalam pada itu, Felo Kanan Majlis Profesor Negara, Profesor Emeritus Datuk Dr. Teo Kok Seong menyeru agar isu berkenaan tidak dieksploitasi sesetengah pihak yang cuba menangguk di air keruh. "Kepada mereka yang menangguk di air keruh itu, saya kira kita harus fikir tentang kesannya kepada negara...bukan sahaja ketenteraman awam itu terancam, saya kira lebih penting lagi kedaulatan negara kita, imej negara itu khusus di persada dunia harus sentiasa utuh," menurutnya.Beliau juga menasihati ibu bapa pelajar bukan Islam agar tidak gusar kerana hak beragama dijamin dalam perlembagaan; selain tiada paksaan dalam beragama. "Sepatutnya tidak menjadi isu kerana bila disebut hadis, bila disebut al-Quran ia entiti Islam, noktah...ia eksklusif untuk umat Islam...tidak timbul ia akan dipaksa kepada mereka yang lain kerana Islam sendiri melarang paksaan dalam beragama," tambah beliau.

(Profesor Emeritus Datuk Dr. Teo Kok Seong)

Melangkah ke depan, Dr. Teo turut berharap modul silang budaya diterapkan ke dalam kurikulum untuk mengurangkan defisit kepercayaan antara kaum, sekali gus mengelak sebarang kekeliruan, selain memupuk perpaduan.


Lebih 200 kematian di Perlis akibat jantung iskemia

ARAU, 27 Ogos - Sebanyak 1,357 kes kematian melibatkan pelbagai jenis penyakit sepanjang tahun 2021 di Perlis.Pemangku Raja Perlis, Tuanku Syed Faizuddin Putra Jamalullail berkata 240 atau 17.7 peratus daripadanya disebabkan oleh penyakit jantung iskemia.Titah baginda, banyak kes kematian mengejut berlaku dalam masyarakat kini."Sindrom kematian mengejut yang tidak dapat dijelaskan (SUDS) seperti serangan jantung banyak terjadi kepada golongan muda yang tidak mempunyai sejarah penyakit kronik. Perkara tersebut wajar dipandang serius," titah baginda ketika merasmikan Program Saringan Kesihatan Jantung, Institut Jantung Negara (IJN) bersama Universiti Malaysia Perlis (UniMAP) yang diadakan di Dewan Kecemerlangan, UniMAP di sini.Program inisiatif sosial korporat dianjurkan dengan kerjasama UniMAP. Program bertujuan memberi kesedaran berkenaan kepentingan penjagaan kesihatan jantung dan menyediakan pemeriksaan saringan kesihatan secara percuma, selain memberikan khidmat nasihat serta bimbingan menjalani gaya hidup sihat.


Projek biogas RISDA dapat menangani pembuangan sisa sawit

ROMPIN, 27 Ogos- Projek Biogas Kilang Sawit Pihak Berkuasa Kemajuan Pekebun Kecil Perusahaan Getah (RISDA) di Ulu Keratong, Rompin, Pahang mampu menjana tenaga boleh diperbaharui demi memacu kestabilan tenaga elektrik kepada 3,000 keluarga luar bandar.Jelas Timbalan Perdana Menteri, Datuk Seri Dr Ahmad Zahid Hamidi, inisiatif tersebut membantu negara mengurangkan kebergantungan bahan bakar semula jadi.Kata Ahmad Zahid, projek berkenaan juga menangani masalah pembuangan sisa sawit yang menimbulkan kesan kepada alam sekitar."Pembangunan projek melalui kerjasama antara RISDA dan Alliance Concord Green Sdn Bhd (ACG) itu membawa manfaat jangka panjang kepada ekonomi komuniti setempat."Ia memberikan keberhasilan kira-kira 11 peratus keuntungan yang memberikan dividen yang diagihkan kira-kira RM70,000 sebulan, ertinya hampir RM1 juta diperolehi setiap tahun selama 21 tahun. Ini langkah bijak antara ACG dan pihak RISDA," katanya kepada pemberita di sini.Dalam pada itu, Ahmad Zahid berkata warga Johor dilihat lebih rasional berdepan isu-isu sensitif khususnya isu agama, bangsa dan institusi Raja (3R).Ahmad Zahid yakin, rakyat menolak isu tersebut dimainkan sepanjang kempen Pilihan Raya Kecil (PRK) di Pulai dan Simpang Jeram.."Isu itu agak sedikit reda dan sekiranya isu 3R tetap dimainkan di Pulai dan Simpang Jeram, saya yakin rakyat Johor akan menolak isu-isu sempit sedemikian," katanya.


HTA dan Prasarana jayakan program remaja berkeperluan khas

KUALA LUMPUR, 27 Ogos- Prasarana Malaysia Berhad (Prasarana) berkolaborasi dengan Pusat Perkembangan Kanak-kanak dan Rehabilitasi, Hospital Tunku Azizah (HTA) dalam menjayakan Program Remaja Berkeperluan Khas ‘Teen Titans', iaitu sebuah inisiatif yang dimulakan oleh hospital itu.Menerusi program tersebut, kanak-kanak terlibat diberi peluang menaiki bas Rapid KL yang lengkap dengan fasiliti mesra pengguna kurang upaya dari HTA ke Taman Botani Perdana di Ibu Negara.Ketua Pegawai Kesihatan, Keselamatan, Sekuriti, Persekitaran dan Pembangunan Lestari Kumpulan Prasarana Idzqandar Abu Bakar berkata, "saya berharap kami dapat memberi kegembiraan kepada kanak-kanak yang kurang upaya dan memupuk pihak syarikat supaya lebih bekerkerjasama dengan orang-orang yang kurang upaya dan tersisih daripada masyarakat ini," katanya kepada RTM di ibu negara.Manakala menurut Ketua Pusat Perkembangan Kanak-Kanak dan Rehabilitasi, Pakar Perunding Kanak-Kanak, HTA Dr Suhaila Omar, "saya berharap agar usaha ini dapat memberikan manfaat berkekalan serta mewujudkan persekitaran inklusif dalam kalangan mereka."Ada lima perkara penting yang saya harap pesakit dan masyarakat perlu tahu ialah proses rehabilitasi seorang kanak-kanak atau remaja tidak hanya pada rawatan perubatan sahaja tetapi ia menyeluruh dan melibatkan keluarga selain memberi motivasi untuk perkembangan masa depan mereka," katanya.Program itu melibatkan penyertaan 27 orang anak-anak dan remaja istimewa, para penjaga, 30 orang urus setia serta kakitangan daripada HTA termasuk pakar perunding pediatrik, doktor, ahli fisioterapi dan jururawat.Bersempena dengan Bulan Kemerdekaan, program itu turut bertujuan untuk membangkitkan semangat patriotisme dan juga keyakinan diri anak-anak dalam lingkungan usia 9 hingga 13 tahun.


Kenakan syarat beli gula, peniaga bakal berdepan tindakan

JOHOR BAHRU, 27 Ogos- Tindakan akan diambil terhadap peniaga yang mengenakan syarat khas kepada orang ramai, untuk membeli gula.

Perkara itu ditegaskan Pemangku Menteri Perdagangan Dalam Negeri dan Kos Sara Hidup (KPDN), Datuk Armizan Mohd Ali susulan syarat pembelian dikenakan di sebuah premis di Perak.

KPDN Perak semalam menyerbu sebuah premis yang mengenakan syarat; iaitu perlu membeli satu kilogram gula putih jernih premium terlebih dahulu, sebelum dibenar membeli gula pasir kasar.

"Pada peringkat semasa, kita akan teruskan Ops Manis kita, untuk memastikan pengilang yang bertanggungjawab, untuk terus membekalkan gula rakyat ini.

"Sebanyak 42,000 metrik tan sebulan, itu tanggungjawab yang perlu mereka tunaikan," katanya.

Beliau berkata demikian selepas Program Bimbingan Usahawan dan Sesi Libat Urus bersama Intermediari Korporat SSM 2023 Peringkat Negeri Johor, di sini hari ini.

Dalam pada itu, orang ramai diseru menyalurkan maklumat kepada KPDN berkenaan sebarang kesalahan penjualan gula.

Ini kerana ia melanggar Akta Kawalan Bekalan 1961 dan Perintah-Perintah Kawalan Bekalan.

(Pemangku Menteri Perdagangan Dalam Negeri dan Kos Sara Hidup (KPDN), Datuk Armizan Mohd Ali)

Dalam perkembangan lain, Armizan memberitahu sebanyak RM6 juta baki peruntukan geran Skim Pendaftaran Perniagaan Percuma (SPPP) yang boleh memanfaatkan 80,000 usahawan, masih belum digunakan.

Untuk itu, peniaga dan kumpulan usahawan B40 diseru memanfaatkan insiatif tersebut yang dijalankan Suruhanjaya Syarikat Malaysia (SSM), secara percuma.

Sehingga kini, seramai 26,410 perniagaan didaftarkan bagi SPPP, dalam tempoh Januari hingga Julai tahun ini.


Ilmu pengurusan jenazah penting, perlu didedahkan kepada umum

KOTA KINABALU, 27 Ogos- Ilmu pengurusan jenazah penting dan perlu didedahkan kepada umum terutamanya belia supaya mudah dilaksanakan sekiranya berlaku kematian dalam kalangan ahli keluarga.Timbalan Menteri Sumber Manusia, Mustapha Sakmud yang juga Ahli Parlimen Sepanggar berkata program bengkel pengurusan jenazah sangat baik dan memberi kesan positif kepada semua lapisan masyarakat."Kita amat berbesar hati sebab sekarang ramai belia hadir ke bengkel seperti pengurusan jenazah."Kesedaran itu dilihat semakin tinggi dalam kalangan belia."Kita harap lebih ramai belia yang berada di masjid dan belajar mengenai ilmu seperti pengurusan jenazah ini supaya akhirnya nanti kita akan dapat melahirkan ramai pelapis-pelapis dalam bidang agama ini," katanya kepada pemberita selepas merasmikan penutupan Bengkel Pengurusan Jenazah di Masjid An Nur, Kampung Rampayan di sini.Kira-kira 100 peserta menyertai bengkel sehari itu.


Kerajaan mempertimbangkan elaun guru KAFA kepada gaji tetap

SEREMBAN, 27 Ogos- Kerajaan akan mempertimbangkan elaun guru Kelas Al-Quran dan Fardhu Ain (KAFA) kepada bentuk gaji tetap.Menurut Menteri Di Jabatan Perdana Manteri (Hal Ehwal Agama), Datuk Dr. Mohd Na’im Mokhtar, perkara tersebut masih dalam pertimbangan dan perlu merujuk kepada sudut fiskel kewangan negara."Perkara itu masih dalam pertimbangan, cuma banyak yang kita perlu lihat terutamanya sudut fiskel kewangan negara dan skrutkur itu sendiri. Ia perlu diambil kira."Semua pertimbangan asas adalah untuk memastikan kebajikan guru KAFA terpelihara dan terjaga. Itu harapan kita sebab mereka yang mendidik anak-anak," katanya pada Majlis Perasmian Penutup Ihtifal KAFA Kebangsaan (KIK) Kali Ke-8 2023, di Port Dickson.Dalam perkembangan lain, Mohd Na'im turut mengulas mengenai tindakan sekumpulan lelaki berzikir mengelilingi Makam Tok Kenali di Kota Bharu.Tindakan itu tular di platform media sosial dan mengundang pelbagai persepsi orang ramai mengenai tindakan tersebut.Bagaimanapun tindakan tersebut adalah tertakluk kepada kuasa Jabatan Hal Ehwal Agama Islam Kelantan (JAHEAIK)."Berkaitan dengan apa yang berlaku di perkuburan Tok Kenali itu terletak kepada negeri. Kita sedia maklum bawah Perlembagaan Persekutuan. Saya berpandangan bahawa dalam konteks ini mufti kerajaan negeri mempunyai autoriti untuk menentukan hukuman tersebut. "Jadi walaupun perkara yang berlaku di perkuburan itu akan diserahkan kepada mufti negeri Kelantan untuk menentukan sebab dan hukum berkenaan aktiviti itu. Ia terletak bawah kuasa negeri iaitu kuasa mufti negeri tersebut," katanya.


RUU Akta Syarikat 2016 akan dibentang pada Oktober

JOHOR BAHRU, 27 Ogos- Kementerian Perdagangan Dalam Negeri dan Kos Sara Hidup (KPDN), menerusi Suruhanjaya Syarikat Malaysia (SSM) dijangka akan membentangkan pindaan Rang Undang-Undang (RUU) Akta Syarikat 2016, pada Oktober ini.Pemangku Menteri KPDN Datuk Armizan Mohd Ali berkata, pindaan itu bertujuan memperkukuh Mekanisme Penyelamat Korporat (CRM), membantu usahawan, yang terkesan dengan masalah kewangan.Selain itu, pindaan itu juga selari dengan piawaian antarabangsa, untuk mengukuhkan pelaporan hak milik bermanfaat, bagi membolehkan syarikat tempatan mematuhi amalan tadbir urus baik."Perkara itu akan memudahkan siasatan terhadap wujudnya pihak–pihak tertentu yang berselindung untuk melakukan jenayah dengan menggunakan entiti perniagaan."Jadi ini merupakan tindakan yang dialakukan sama seperti di peringkat antarabangsa. Malaysia juga perlu mengukuhkan pelaporan melalui pindaan itu," katanya kepada RTM, di sini.Bagaimanapun, KPDN akan menjalankan beberapa sesi libat urus peringkat akhir dikalangan ahli parlimen, sebelum RUU dapat dibentangkan.Sehingga kini, 13 sesi libat urus telah dijalankan KPDN, manakala Jabatan Peguam Negara telah meluluskan draf pindaan itu.


Inisiatif ruang hijau dilaksana seiring peningkatan jumlah penduduk

KUALA LUMPUR, 27 Ogos- Peningkatan jumlah penduduk di kawasan bandar telah meningkatkan keperluan ruang hijau.Timbalan Menteri Pembangunan Kerajaan Tempatan, Akmal Nasrullah Mohd Nasir berkata, untuk itu, Jabatan Landskap Negara melaksanakan inisiatif ruang hijau selaras agenda bandar mampan dan pintar."Di Kuala Lumpur ini pun kita ada taman-taman awam yang sebenarnya agak besar, agak terkenal tetapi bagaimana kita nak seimbangkan dengan pembangunan yang kita ada. Jadi saya rasa matlamat itu memang kita kena sama-sama pikul."Dan saya percaya kalau penduduk tempatan menyambut baik inisiatif ini dan saya pun meletakkan cabaran kepada Dewan Bandaraya Kuala Lumpur (DBKL) supaya taman ini...tempoh tiga tahun masih seperti apa yang kita ada," katanya.

(Timbalan Menteri Pembangunan Kerajaan Tempatan, Akmal Nasrullah Mohd Nasir)

Beliau bercakap dalam sidang media selepas merasmikan Taman Komuniti Keramat Wangsa, AU3 di sini hari ini.Taman Komuniti itu melibatkan pelbagai kemudahan seperti gelanggan futsal, trek jogging, laluan pejalan kaki, kawasan riadah dan lapang bagi aktiviti kemasyarakatan penduduk sekitar.


Pengundi PRK di Johor perlu berhemah pilih calon tepat

KUALA LUMPUR, 27 Ogos- Pengundi bagi Pilihan Raya Kecil (PRK) bagi Parlimen Pulai dan Dewan Negeri (DUN) Simpang Jeram dinasihati untuk melaksanakan tanggungjawab dengan berhemah demi memilih pemimpin yang tepat.Menurut Pensyarah Fakulti Komunikasi dan Pengajian Media UiTM Nurul Aishah Ab Raman, rakyat harus bijak dan cakna supaya tidak terpedaya dengan kempen pada PRK di Johor terutamanya yang melibatkan elemen 3R (raja, agama dan kaum)."Jadi apabila disebut sentimen yang memainkan sentimen raja, agama dan kaum ini perlu dipasakkan di dalam diri supaya kita sebagai rakyat boleh menilai perkara ini dengan baik."Memasuki 66 tahun merdeka, kita perlu semaikan rasa perpaduan dan bukan mencari salah berdasarkan emosi semata-mata," katanya kepada RTM selepas menjadi tetamu dalam Program Selamat Pagi Malaysia di Angkasapuri Kota Media di ibu negara.Nurul Aishah turut menegaskan sebagai bangsa merdeka, masyarakat jangan memandang enteng kepada isu 3R ini demi menjamin kesejahteraan sebuah negara majmuk dan berbilang kaum.